Misteri Lokasi Bangkai Kapal Laksamana Islam Cheng Ho

Pencarian
harta karun sentiasa menarik perhatian manusia sepanjang lipatan sejarah.
Yalah, siapa yang tidak mahu jadi kaya cepat kerana menemui khazanah-khazanah
berharga dan meletakkan nama mereka dalam catatan sejarah. Tetapi usaha
sebegini memakan kos berjuta-juta ringgit dan silap haribulan, ia boleh
mengakibatkan kerugian kewangan yang besar kepada pencari. Namun, itu tidak
menghalang ramai dari melakukannya seperti mencari bangkai kapal milik
Laksamana Cheng Ho/Zheng He.

Cheng Ho

Bagi
yang kurang arif dengan kisah Laksamana Cheng Ho, sedikit kisah menarik untuk
tatapan anda. Semasa era pemerintahan Dinasti Ming, beliau merupakan laksamana
China yang terkenal dan mengetuai banyak ekspedisi ke negara-negara luar dengan
tujuan menampakkan kekuasaan dan kekayaan China pada ketika itu. Kesemua
ekspedisi ini dibiayai sepenuhnya oleh Maharaja Ming ketika itu, Yongle. Semasa
ekspedisi pertamanya ke Calicut, mereka berjaya membawa pulang muatan
perdagangan berharga kembali ke China termasuk rempah-ratus seperti lada hitam
dan kayu manis.

Dalam
perjalanan, mereka singgah di beberapa tempat bukan saja untuk melebarkan
pengaruh tetapi juga mengadakan hubungan diplomatik dengan kerajaan tempatan.
Bagi yang arif dengan sejarah Kesultanan Melayu Melaka (KMM), ketibaan
rombongan Cheng Ho bukan sekadar mengeratkan lagi hubungan yang dijalin antara
kedua-dua negara. Malah pada masa sama, ia menjadi senjata diplomatik untuk
menakutkan pesaing KMM iaitu Majapahit dan Siam dari mengancam kedaulatan
Melaka. Setelah tiba di Calicut dan mengangkat muatan rempah ratus kembali ke
China, rombongan Zheng He singgah sebentar di Sri Lanka sebelum meneruskan
perjalanan pulang.

Ekspedisi
yang pulang pada tahun 1407 ini bukan saja membawa muatan dagangan dan hadiah
pemerintah-pemerintah tempatan tetapi juga wakil-wakil kerajaan yang mahu
memberi penghormatan dan berminat menjalinkan hubungan dengan Beijing. Dari
situ, enam lagi ekspedisi Cheng Ho digerakkan antara 1408 hingga 1433. Dalam
ekspedisi-ekspedisi ini, beliau bukan saja menjalin hubungan diplomatik dan
perdagangan dengan kerajaan tempatan tetapi juga mengalahkan lanun,
menggulingkan raja yang zalim dan membawa lebih ramai wakil dan hadiah untuk
tatapan maharaja.

Tidak
diketahui bila laksamana China beragama Islam ini meninggal dunia. Ada yang
mengatakan beliau meninggal dunia di Calicut pada 1433 semasa ekspedisi
ketujuhnya. Ada juga yang berpandangan beliau sempat kembali ke China dan
kembali ke rahmatullah beberapa tahun kemudian.

Yang pasti selepas kematian Cheng Ho, golongan sida kehilangan kuasa dan semua
catatan membabitkan pengembaraan beliau dikatakan dibakar. Justeru, pencarian
bangkai kapal khazanah beliau bukan saja penting dari segi arkeologi tetapi
juga amat signifikan kepada kebudayaan China. Ini juga menjelaskan mengapa
Beijing membelanjakan ratusan juta ringgit membiayai ekspedisi-ekspedisi
mencari bangkai kapal Zheng He itu.

Pencarian kapal khazanah Cheng Ho

Sejak
tahun 2015, sekumpulan saintis dan penyelidik yang dibiayai oleh Beijing dan
mendapat sokongan teknologi pengesan tentera bertaraf tinggi menjalankan kajian
di kawasan dasar laut sepanjang pesisir pantai Sri Lanka dengan harapan dapat
mengesan bangkai kapal itu. Pada Oktober 2017, semakan terbaru yang dijalankan
kumpulan itu mendapat keputusan positif yang menandakan kemungkinan lokasi
bangkai kapal atau potensi penemuan artifak di kawasan berkenaan.

Bagaimanapun
menurut ketua pasukan penyelidik Sri Lanka, Profesor Prishanta Gunawardhana, ia
masih lagi pada peringkat awal dan lebih banyak kajian perlu dilakukan termasuk
menggunakan peralatan canggih yang dibawa oleh rakan-rakan penyelidik dari
China.

Projek
ini akan diketuai oleh Hu Changqing, pengarah Makmal Akustik Shanghai di
Akademi Sains China. Menurut laporan akhbar South China Morning Post, Changqing
menjadi pilihan kerana pernah menyertai pelbagai projek tentera dan
membangunkan teknologi baru untuk tentera laut China termasuk sistem sonar
pasif yang membenarkan kapal selam mengelak kawasan sub-perairan yang
merbahaya.

Bimbang
akan kehadiran pencari-pencari harta karun, berita lokasi yang disyaki milik
bangkai kapal Zheng He tidak dihebahkan kepada umum. Antara teknologi yang
dijangka digunakan ialah kapal selam Jiaolong/Naga Laut yang boleh menyelam ke
kedalaman tujuh kilometer dan robot laut dalam untuk membuat pemeriksaan dan
pengambilan sampel untuk dianalisis di makmal.

SUMBER

Karasavvas,
Theodore. (2017). Could Clues From the Ocean Floor Finally Lead to Zheng He’s
Lost Treasure Ship?. Ancient-Origins. https://www.ancient-origins.net/news-history-archaeology/warrior-skeleton-0012436


Jeneral Perang Yang Waktu Muda Dibuli Merangkak Di Bawah Kangkang Sang Pembuli

Kalau kita semua membicarakan tentang sejarah China, sebuah negara moden yang ditubuhkan atas puing-puing keagungan sebuah tamadun yang berusia lebih 5000 Tahun, pastinya kita tidak akan ketinggalan untuk berbicara tentang Dinasti Han dan seorang panglima perang yang menurut saya, jantung dan hati kepada usaha Liu Bang menyatukan seluruh China selepas kejatuhan Dinasti Qin.

Umumnya, kita mengetahui bahawa Dinasti Qin ialah dinasti pertama dalam sejarah China yang berjaya menyatukan seluruh China, menyatukan seluruh suku-suku kaum yang menghuni kawasan di sekitar Lembangan Sungai Hwang Ho. Suku-suku kaum yang bertutur dalam satu bahasa dalam rumpun dan dialek yang sama yang hari ini kita tahu dikenali sebagai keluarga bahasa Cina. Namun, Dinasti Qin tidak bertahan lama lalu menemui pengakhirannya.

Pada saat kejatuhan Dinasti Qin, China mula memasuki era perang saudara, di mana dalam dua pihak saling berebutkan takhta Maharaja China. Dan dua belah pihak itu ialah Chu dan Han. Dunia hari ini mengenali fasa ini dalam sejarah China sebagai Persengketaan Chu-Han.

Dan persengketaan itu menyaksikan pelbagai pertempuran-pertempuran yang sangat menarik untuk disaksikan dan dipelajari oleh kita. Dan salah satu daripada watak besar di sebalik pertempuran hebat itu ialah Han Xin, seorang jeneral perang yang boleh diibaratkan lahir setiap 100 tahun dalam sejarah China. Sang manusia genius yang menjadi tulang belakang kejayaan Liu Bang.

Lelaki Yang Merangkak Di Bawah Kangkang Sang Pembuli

Han Xin (韩信) (mati pada 196 Sebelum Masihi) adalah seorang lelaki biasa yang sebenarnya mempunyai sejarah yang dikurinakan tuhan kebijaksanaan yang tiada bandingannya pada zamannya. Namun, kehidupan Han Xin adalah sangat sadis. Anak yatim ini hidup bergantung pada ehsan orang lain. Setiap hari, dia dicatatkan akan meminta-minta makanan setiap hari di sekitar kampungnya.

Namun, pada saat kebuluran yang sudah bersahabat dengannya, pastinya akan ada seorang perempuan di kampungnya yang merasa simpati. Maka, si perempuan itulah yang setia memberi makan kepada Han Xin. Han Xin yang sememangnya bercita-cita besar menjadi seorang panglima perang yang hebat suatu hati nanti menjanjikan pada perempuan tadi balasan kalau dia berjaya mencapai cita-citanya.

Walaupun hidup dalam keadaan serba susah, namun Han Xin selalu meluangkan masanya untuk membaca tentang strategi ketenteraan dan juga berlatih bermain pedang seorang diri. Bahkan Han Xin mempunyai satu tabiat dengan berjalan-jalan di sekitar kampungnya sambil membawa pedang kayu yang selalu digunakan untuk latihannya, sambil membayangkan dirinya sebagai seorang jeneral perang hebat.

Pernah suatu masa, Han Xin tersempak dengan sekumpulan pembuli yang memang sering menyasarkan Han Xin yang menurut mereka bermimpikan benda yang mustahil. Kalau dalam masyarakat kita, kita mungkin melabelkan Han Xin saling tak tumpah seperti Mat Jenin. Orang kampung Han Xin tidak boleh melihat seorang lelaki yang bervisi dan berimpian seperti Han Xin.

Han Xin diketawakan, diejek malah dimaki dengan sangat hina kerana menjadi seorang lelaki yang bervisi dan dia telah dipaksa merangkak di bawah kangkang ketua kumpulan pembuli tadi kalau tidak mahu dipukul. Han Xin akur kerana menyedari dirinya yang dikelilingi oleh kumpulan manusia yang ramai dan berbadan besar.
Sejarah mencatatkan selepas puluhan tahun dari peristiwa itu, Han Xin sendiri mendapatkan kumpulan pembeli itu. Anehnya, Han Xin tidak menghukum mereka sebaliknya Han Xin menganugerahkan pangkat dan jawatan pada lelaki yang terpaksa dia merangkak bawah kangkangnya satu masa dahulu. Sempat lagi Han Xin menitipkan pesanan.

“Kamu adalah hero. Kalau tidak kerana kau, aku tidak akan berada di tempat aku hari ini. Kau yang sering membuli dan memperkecilkan akulah yang menyebabkan aku berkobar-kobar membuktikan siapakah Han Xin sebenarnya!”

Dipendekkan cerita, akhirnya Han Xin berjaya memasuki pasukan tentera Chu yang dipimpin oleh jeneral perang bernama Xiang Yu yang ketika itu sedang menggerakkan revolusi menggulingkan Dinasti Qin. Dalam pasukan tentera Xiang Yu, Han Xin sering mendapatkan Xiang Yu dan mencadangkan strategi dan taktikal perangnya untuk digunakan dalam medan perang.

Namun Xiang Yu tidak mengendahkan setiap idea yang datang daripada Han Xin menyebabkan lelaki itu kecewa lalu meninggalkan pasukan Chu. Bertahun-tahun kemudian nanti. Xiang Yu akan menyesal dengan tindakannya itu kerana Han Xin akan menjadi nemesis utama Xiang Yu dalam medan perang, dalam fasa Persengketaan Chu-Han ketika era kejatuhan Dinasti Qin. Han Xin akan menjadi kanser yang menjatuhkan rejim Xiang Yu sendiri.

Drama Di Bawah Sinaran Bulan

Kalau kalian pernah membaca artikel kami tentang bagaimana Liu Bang dimalukan dengan teruk di Hong Gate (Link artikel: https://goo.gl/r5tDPq), kalian akan dapati bahawa Liu Bang tidak mungkin akan menang ke atas pasukan Chu yang memang sebuah pasukan yang sangat ampuh. Dengan kehebatan Xiang Yu di medan perang dan kebijaksanaannya, Liu Bang yang kekurangan seorang penasihat militari yang hebat akhirnya dihantar ke Banshu, ke sebuah pendalaman China untuk mentadbir di sana.

Selepas berjaya menjatuhkan Dinasti Qin, Xiang Yu ketika itu membahagikan China kepada beberapa bahagian, di mana setiap bahagian itu diperintah oleh orang-orang kepecayannya. Raja Chu yang merupakan sekadar boneka Xiang Yu akan memerintah di Xianyang yang pernah menjadi pusat pemerintahan Dinasti Qin.

Zhang Liang, penasihat Liu Bang menasihati daripada melawan arahan Xiang Yu, maka Liu Bang mematuhi arahan Xiang Yu dalam waktu itu, sementara mengumpulkan kekuatan untuk menjatuhkan Xiang Yu.

Ketika itu, Liu Bang telah mendapati bahawa nasibnya untuk menjadi Maharaja China dan memerintah seluruh China agak kabur kerana terperangkap di kawasan pendalaman seperti Bashu yang makanan asasinya ialah serangga goreng dan segala makanan yang sangat pelik. Itu belum lagi kalau berbicara tentang muka buminya yang dikuasai oleh kawasan paya bakau. Namun, siapa tahu takdir mempunyai perancangan lain untuk Liu Bang memiliki China.

Han Xin ketika itu mengembara ke Banshu untuk menyertai pasukan Han, sambil dalam hatinya berbara dendam pada Chu dan juga Xiang Yu. Dia mahu membuktikan pada Xiang Yu bahawa dia bukan calang-calang orang. Dia adalah orang yang sangat berbakat dan Xiang Yu akan menyesal dengan tindakannya.

Sampai sahaja di Banshu, terus Han Xin menyertai pasukan tentera Han. Namun, seperti mana yang berlaku di Chu, tiada siapa pun yang nampak bakat yang dimiliki oleh Han Xin membuatkan Han Xin terpaksa melakukan sesuatu untuk memastikan orang atasannya nampak akan bakat dirinya.

Dan orang atasan itu ialah Xiahou Ying, orang kanan Liu Bang yang merupakan pertama menyedari bakat terpendam yang dimiliki oleh Han Xin Ketika Han Xin hampir dipancung kepalanya oleh Xiahou kerana melanggar undang-undang tentera, lalu ketika diminta untuk melafazkan ayat terakhirnya, maka Han Xin menurturkan ayat di bawah.

“Aku dengar Liu Bang mahu membina sebuah empayar. Jadi, kenapa dia mahu membunuh orang yang boleh membantunya berbuat demikian?”

Tertarik dengan ungkapan Han Xin itu, maka Xiahou Ying pun memberikan tugas untuk mengawal bekalan makanan untuk pasukan askar untuk Han kepada Han Xin. Han Xin telah mengaplikasikan strategi peperangan yang hebat pada pengurusan bekalan makanan Han membuatkan bekalan makanan yang dimiliki oleh Han bertambah berkali-kali ganda meski ketika itu, mereka menjadikan Banshu sebuah kawasan pendalaman sebagai markas mereka.

Lalu bakat ini dikesan pula oleh Xiao He, salah seorang orang penasihat Han. Xiao He merasakan orang yang mampu membawa Liu Bang keluar daripada Banshu sudah berada di depan mata. Lalu dibawa Han Xin kepada Liu Bang, namun ketika itu, bakal maharaja pertama Dinasti Han itu langsung tidak mengendahkan bakat Han Xin membuatkan Han Xin merajuk dan meninggalkan Kota Banshu pada malam itu.

Merasakan bahawa majikannya melakukan kesilapan paling besar, maka Xiao He pun menunggang kuda mengejar Han Xin di bawah bulan purnama, cuba memujuk Han Xin untuk kembali ke Banshu. Ketika itu, terdapat beberapa orang melihatkan Xiao He menunggang kuda mengejar Han Xin. Maka khabar angin kononnya Xiao He meninggalkan pasukan Liu Bang mula tersebar membuatkan Liu Bang menjadi risau apabila orang kanannya berpaling tadah.

Namun, Liu Bang berasa lega apabila melihatkan Xiao He kembali bersama dengan Han Xin lalu bertanyakan soalan kepada Xiao He.

“Kenapa dalam kebanyakan orang yang berpaling tadah daripada aku, kau hanya mengejar Han Xin untuk memujuknya kembali?”

Xiao He menjawab kerana bakat yang dimiliki oleh Han Xin adalah tidak tertanding oleh mana-mana jeneral perang pada waktu itu. Justeru, untuk mendalami bakat hebat yang dimiliki oleh Han Xin ini, maka saya senaraikan beberapa contoh pertempuran hebat yang pernah dipimpin oleh Han Xin sendiri.

1. Penaklukan Tiga Qin oleh Han Xin merujuk pada tiga orang bekas jeneral Dinasti Qin yang berkhidmat untuk Xiang Yu. Pertempuran Jingsuo menunjukkan kebijaksanaan Han Xin menggempur seluruh bala tentera Tiga Qin.

Ketika Chu berjaya menyatukan seluruh China di bawah pemerintahannya, tiga bekas Jeneral Qin diberi tanggungjawab untuk mentadbir negeri Guangzhong yang berjiran dengan negeri yang ditadbir oleh Liu Bang,
Maka, pelan pertama yang dilakukan oleh Han Xin selepas dilantik menjadi jeneral kanan Han untuk mengaburi mata tiga bekas jeneral Qin ini ialah mengarahkan askar-askar di bawah Han untuk memperbaiki satu-satunya jalan keluar daripada Qin di jalan-jalan di tepi pergunungan.

Sengaja Han Xin melakukan ini untuk mengaburi mata tiga jeneral Qin ini seolah-olah membayangkan bahawa Liu Bang tidak berminat untuk melakukan ekpedisi tentera sebaliknya sekadar bersemayam di Banshu.

Namun… dalam masa yang sama, Han Xin telah menggerakan bala askar utama Han untuk terus menggempur Guangzhong melalui jalan rahsia. Askar yang diarahkan untuk membina dan memperbaiki jalan yang rosak itu adalah sekadar “decoy” untuk membuatkan tiga jeneral Qin terleka.

Impaknya, ketika bala askar Qin sampai ke negeri Guangzhong, semuanya sudah terlambat dan akhirnya negeri Guangzhong berjaya ditawan oleh Han Xin.

2. Selepas itu. Han Xin meneruskan kempen penaklukan Han apabila menyasarkan kawasan utara China yang ketika itu di bawah negeri Zhao dan Qi yang diperintah oleh boneka Xiang Yu. Ada dua pertempuran dalam penaklukan Han ke atas kawasan utara China ang diingati kerana kebijaksanaan Han Xin iaitu Pertempuran Jingxing dan Pertempuran Sungai Wei.

– Pertempuran Jingxing: Ini ialah pertempuran yang mencerminkan kepada kita tentang kebijaksanaan Han Xin yang sangat mengagumkan . Selepas berjaya mengalahkan Tiga Qin dalam Pertempuran Jingsuo, maka Han Zin terus mara ke arah negeri Zhao. Jingsuo harus ditawan oleh Han Xin kalau Han di bawah Liu Bang mahu terus mara dan menakluk seluruh China.
Dalam pertempuran ini, Han Xin menunjukkan bagaimana 5 ribu hingga 10 ribu orang askarnya sudah cukup untuk menewaskan bala 200 ribu orang askar dalam peperangan. Pertempuran ini dimulakan dengan Han Xin.

Malam itu, Han Xin mengarahkan 2 ribu orang askarnya menyelinap di belakang kem tentera Zhao sambil membawa panji-panji kibaran pasukan Han sementara baki askarnya yang lain ditugaskan untuk berdepan dengan 200 ribu bala askar Zhao. Han Xin memesan kepada pasukan 2 ribu orang itu supaya menukarkan bendera yang berkibar di kem itu kepada panji kibaran Han apabila pertempuran meletus.

Lalu ditakdirkan pertempuran yang seolah-olah tidak memihak kepada Han Xin berlaku, maka 2 ribu askar tadi pun menukarkan terus bendera di kem Zhao membuatkan askar Zhao yang sedang kusyuk bertempur bertukar panik apabila melihatkan bendera Han berkibar di kem tentera mereka. Ini menjatuhkan terus morale mereka kerana mereka beranggapan bahawa terdapat pasukan rahsia yang dalam jumlah yang terlalu banyak sedang menyerang mereka dari belakang.

Maka, askar-askar Zhao tadi terus lari bertempiaran dari medan perang dan baki askar Han Xin yang berjumlah 3 ribu orang sehingga 8 ribu itu berjaya memenangi peperangan ke atas 200 ribu askar Zhao.

– Pertempuran Di Sungai Wei menyaksikan bagaimana Han Xin mempimpin 50 ribu orang askar melawan 200 ribu orang askar Qi yang dipimpin leh seorang jeneral perang bernama Long Ju. Untuk rekod, Long Ju sangat memandang rendah pada kelebihan yang dimiliki oleh Han Xin.

Kisah Han Xin merangkak di celahan kangkang sekumpulan pembuli suatu masa dahulu memang sudah tersebar dan Long Ju menganggap bahawa lawannya kali ini adalah seorang yang pengecut. Sebelum pertempuran, Han Xin mengarahkan askar-askarnya membina apa yang saya panggil sebagai “empangan ekpress” di hulu Sungai Wei dengan beg-beg pasir yang banyak. Perbuatan Han Xin itu menyebabkan air sungai Wei menjadi cetek.

Han Xin pula ketika itu memimpin 50 ribu askarnya dengan bertempur secara berdepan dengan Long Ju. Memang atas kesengajaan Han Xin, dia menyuruh askarnya berlakon dan berpura-pura seperti kalah dan lari dari medan peperangan demi mengumpan Long Ju dan askar Qin. Ketika itu, Han Xin menyuruh askarnya belari merentasi Sungai Wei yang menjadi cetek airnya.

Ketika 1/3 daripada askar Qi melintasi Sungai Wei, maka Han Xin memberi isyarat kepada askarnya yang mengawal empangan ekpress di hulu Sungai Wei untuk mengangkat timbunan beg pasir tadi. Apa lagi, air bah yang tertahan dek timbunan beg pasir tadi terus melimpah dari hulu sungai dan membantai pasukan Qi di tengah-tengah sungai.

3. Pertempuran Gaixia: Selepas rentetan demi rentetan kejayaan Han Xin memimpin pasukan tentera Han dalam konflik antara Chu dan Han, maka Han Xin menuntut kepada Liu Bang, pemimpin pasukan utama Han ketika itu untuk mendapatkan kuasa autonomi ke atas pasukan tenteranya.

Namun, Liu Bang tidak bersetuju membuatkan Han Xin mengambil keputusan untuk menahan askarnya manakala Liu Bang yang terlalu besar kepala dengan rentetan kemenangan Han terus menyerang Xiang Yu secara berdepan. Namun, serangan itu berakhir dengan kegagalan yang paling dasyat buat Han, dan mujurlah munculnya Zhang Liang yang sempat menyelamatkan keadaan membuatkan pasukan Han terselamat.

Lalu, untuk memastikan nemesis utamanya tersungkur, maka Liu Bang menawarkan kepada Han Xin sebuah negeri untuk Han Xin sekiranya Liu Bang mampu menyatukan seluruh China dan Han Xin akan diberi kuasa penuh memerintah negeri itu. Tetapi mestilah dengan syarat iaitu menewaskan Xiang Yu dalam peperangan. Maka disinilah Pertempuran Gaixia sebagai saksi terakhir tumpasnya Xiang Yu pada orang yang pernah diperlekehkan bakatnya suatu masa dahulu, Han Xin.

Dalam peperangan ini, Han Xin merancang untuk menyerang bala askar Xiang Yu yang berjumlah 200 ribu dengan bala askar sebanyak 800 ribu orangnya yang dipecahkan menjadi kecilan-kecilan tertentu demi melancarkan serangannya ini. Di samping itu Han Xin memastikan bahawa perangkap-perangkap akan dipasangkan di medan pertempuran.

Maka Han Xin sendiri mempimpin askarnya bertempur secara berdepan dengan Xiang Yu sebelum Han Xin sendiri memerintahkan tenteranya berundur melalui jalan-jalan tertentu di mana askar Han dan perangkapnya menanti askar-askar Xiang Yu. Menyedari bahawa dia tidak akan menang kerana sengan mengejut Han Xin itu, maka Xiang Yu memerintahkan askarnya kembali ke kota.

Menyedari akan usaha Xiang Yu akan menggagalkan usahanya untuk menamatkan perang antara Chu-Han, dan mengakhiri hayat Xiang Yu, maka Han Xin mengerahkan lagi serangan demi serangan yang disasarkan untuk mengarahkan Xiang Yu ketika itu memasuki ke sebuah kawasan lembah demi memastikan bahawa tiada jalan keluar lagi untuk Xiang Yu dan askar-askarnya demi lebih banyak serangan mengejut dan perangkap yang menunggu masa untuk membaham Xiang Yu.

Taktik ini dipanggil dalam sejarah China sebagai “Ambush from Ten Sides” (十面埋伏). Formasi yang dibentuk oleh Xiang Yu pada akhirnya terpecah dan morale askar Chu jatuh menjunam. Ketika tiada lagi jalan keluar apabila terperangkap di tengah-tengah lembah, Han Xin pula mengarahkan untuk askar-askarnya memainkan lagu yang berkaitan dengan negeri asal askar-askar Xiang Yu iaitu Chu.

Apa lagi, ketika itu masing-masing mula mengenangkan kampung halaman. Terbayar di tirai minda wajah si ayah, ibu, isteri dan anak-anak. Lalu ketika itu, direkodkan bahawa setiap askar Chu yang masih tinggal merayu-rayu pada Xiang Yu untuk menyerah kalah dan kembali ke rumah masing-masing dan melupakan perang itu. Antara orang yang merayu itu adalah isteri Xiang Yu sendiri yang simpati dengan keadaan askar-askarnya. Taktikal Han Xin itu dikenali dalam sejarah dunia sebagai “Chu Song from Four Sides” (四面楚歌).

Dengan hati yang berat, Xiang Yu terpaksa bersetuju. Semua askar Chu ketika itu terus menyerah kalah pada Han dan melarikan diri dari medan perang. Dicatatkan dalam 200 ribu balas askar yang dibawa Xiang Yu, hanya 800 orang sahaja yang bertaat setia pada Xiang Yu untuk sehidup semati dengan Xiang Yu. Pada malam itu juga, isteri Xiang Yu membunuh diri kerana berangapan bahawa dirinya adalah punca utama kepada kejatuhan Chu. Ini juga membuatkan semangat Xiang Yu terus jatuh.

Namun, jumlah askar yang berjumlah 800 itu sebenarnya memberi kelebihan pada Xiang Yu untuk melarikan diri. Kalau tadi jumlah ratusan ribu menyebabkan penggerakan mereka terhad, tetapi untuk 800 orang, ianya adalah satu rahmat sebenarnya. Pengerakan mereka sukar dijejak dalam lembah itu dan akhirnya, Xiang Yu berjaya melarikan diri.

Sambil itu, Han Xin terkejut menyedari bahawa Xiang Yu telah melarikan diri dengan bantuan 800 orang askar yang setia padanya. Mendengarkan akan perkara itu, maka Liu Bang mengarahkan 5000 tentera berkuda elit mengejar Xiang Yu. Namun Xiang Yu menghadapi masalah lain. Dia pula tersesat dalam wilayah Han. Apabila ditanya kepada penduduk kampung yang berdekatan, mereka semua menunjukkan arah yang salah menyebabkan akhirnya Xiang Yu sampai ke sebuah paya. Terperangkap di paya menyebabkan masa yang ada terbazir sahaja. Perkara ini terjadi adalah kerana kesetiaan mereka pada Liu Bang yang merupakan seorang pemimpin yang berjiwa rakyat dan baik.

Dipendekkan cerita, tentera berkuda elit tadi berjaya mengejar Xiang Yu sehingga sampai ke Sungai We. Di sana, Xiang Yu bersama dengan 26 orang tentera yang masih setia dengannya bertempur sehingga ke titisan darah terakhir melawan 5000 orang askar elit tadi. Ramai askar yang dihantar Liu Bang terbunuh, sehingga tinggal Xiang Yu seorang sebelum Xiang Yu membunuh dirinya dengan mengelar lehernya sendiri.

Pengakhiran Sadis Han Xin

Siapa tahu, jantung utama pasukan Han yang menyebabkan Dinasti Han ini berdiri dan wujud sebenarnya telah mengusahakan pemberontakannya tersendiri. Namun, isteri Liu Bang, Maharani Lü Zhi yang merupakan master mind di sebalik kebangkitan Liu Bang menjadi pemimpin dapat menghidu pelan Han Xin.

Bersama dengan Xiao He yang merupakan orang yang mengangkat Han Xin menjadi jeneral perang kanan Han, Han Xin berjaya ditangkap lalu dihukum mati bersama dengan isteri, anak-anaknya, ibunya serta semua saudara–maranya oleh Lu Zhi sendiri. Ironinya, orang yang memberi ‘kehidupan’ kepada Han Xin sehingga menempa nama dalam sejarah, rupanya orang yang telah memberikan ‘kematian’ kepada Han Xin.

Ini membuatkan sebuah pepatah dalam bahasa Cina wujud menggambarkan peristiwa itu.

“Kegagalan dan kejayaan kerana Xiao He.”


Kisah Maharaja Empayar Melayu Memenggal Kepala Raja Khmer

Pada satu ukiran inskripsi sejarah berkenaan kerajaan Melayu Srivijaya, dipercayai diukir pada tahun 782 Masihi, ada seorang pemerintah Srivijaya, seorang Maharaja bernama Sangramadhananjaya. Baginda digelar sebagai “Vishnu Sang Penghancur Musuh” dan merupakan antara Maharaja yang membawa kerajaan Melayu Srivijaya menjadi sebuah empayar yang disegani rakan dalawan di Nusantara.

Baginda adalah Maharaja Srivijaya yang pernah memerintah Empayar Srivijaya sekitar 782 hingga 790 Masihi, tahun-tahun di mana dipercayai berlakunya serangan Srivijaya ke atas Inderapura (kini Kemboja moden), kerajaan yang dikuasai oleh seorang Raja Khmer.

Sumber yang menceritakan tentang kisah ini ialah Rihlatus Sirafi karya Sulaiman At-Tajir dan Abu Zaid As-Sirafi.

Kisah ini dirujuk dalam banyak pengkisahan tentang ‘Zabag’, satu gelaran yang digunakan oleh perawi-perawi Arab dalam kisah catatan mereka bagi menggambarkan Melayu Srivijaya.

Dari terjemahan Rihlatus Sirafi oleh Arsyad Mokhtar (2017) juga Early Kingdoms: Indonesian Archipelago & The Malay Peninsula (2016) oleh Paul Michel Munoz, ditulis pada keduanya bahawa Raja Khmer ini mentadbir kerajaannya dengan aman dan makmur serta dalam keadaan memiliki segala-galanya.

Namun baginda mencemburui kemewahan dan kemakmuran yang lebih besar dan hebat dimiliki oleh pemerintah Srivijaya, ditulis padanya sebagai ‘Maharaja Zabag’.

Raja Khmer ini seorang yang muda dan begitu garang sekali perwatakannya. Baginda dengan angkuh dan gopohnya bertitah di hadapan menterinya akan keinginannya mahu melihat “kepala Maharaja Srivijaya ini di atas dulang dan dipersembahkan di hadapannya”, satu kenyataan provokasi yang begitu menghina sekali terhadap Maharaja Srivijaya ketika itu.

Baginda Raja Khmer ditegur keras oleh menterinya yang menasihati raja muda tersebut akan komplikasi yang bakal diterima oleh Inderapura. Menterinya yang sudah sedia maklum akan tindak-tanduk serta sifat gopoh baginda tidak bersetuju dengan keinginan Raja Khmer yang muda itu.

Beliau menasihati baginda Raja Khmer antaranya tentang bagaimana Srivijaya tidak pernah cuba mencampuri atau menguasai urustadbir Inderapura. Bagaimana masyarakat Srivijaya ketika itu sekalipun lebih maju dari Inderapura, tidak pula membanding-banding, Maharajanya pula jauh sekali memcemburui apa yang dimiliki Inderapura.

Namun, baginda Raja Khmer menjadi murka atas nasihat menterinya itu.

Kisah kegopohan Raja Khmer dan kegelojohan baginda bertitah diwar-warkan pula pada segenap kerajaannya kerana sifat terburu-burunya. Titah provokasi baginda Raja Khmer tersebut akhirnya sampai kepada pengetahuan Maharaja Srivijaya.

Baginda Maharaja yang terkenal dengan pengalaman, kemahiran berperang dan kehebatan mentadbir empayar Srivijaya melihat ianya sebagai suatu perkembangan yang sebenarnya mengancam kedaulatan baginda dan kerajaan yang dipimpinnya.

Di dalam Kisah Raja Qumar (Khmer) Dengan Maharaja, Raja Zabag, himpuman Rihlatus Sirafi 916 Masihi, terjemahan Arsyad Mokhtar (2017) m.s. 163-164; baginda Maharaja Zabag ditulis bertitah;

“Tidak patut sama sekali setelah mana tersebarnya perkara dan angan-angan si jahil ini, tak padan dengan mentah dan tak sedar dirinya serta penyakit cemburunya; tak patut untuk kita biarkan begitu sahaja. Sesungguhnya hal yang begitu boleh menghilangkan dan mengurangkan kehebatan seorang raja bahkan memperlekehkannya;”

Di dalam Early Kingdoms (2016) oleh Paul Michel Munoz m.s. 137-138 pula baginda Maharaja Srivijaya ditulis bertitah;

“Selepas kata-kata yang dituturkan oleh si bodoh ini, mahu melihat kepala beta di atas dulang, beta bertanggungjawab untuk menamatkannya. Beta tidak sewajarnya membiarkan dia berkata demikian dan menghina diri beta;”

Baginda akhirnya menitahkan sejumlah besar kapal perang lengkap dengan tentera dan kelengkapan perang, kapal bersaiz sederhana untuk misi menyerang Inderapura (diriwayatkan sehingga 1000 buah kapal yang sesuai digunakan untuk memudiki Sungai Mekong terus ke kota Inderapura)

Misi baginda Maharaja Srivijaya dikaburkan dengan niat ‘lawatan kerja ramah mesra dan memantau segenap empayar’ bagi melindungi niat sebenar baginda ‘bertanya khabar’ ke atas Raja Khmer yang muda dan gopoh itu.

Segala-galanya telah terlalu lewat apabila armada Maharaja Srivijaya sampai ke kota Inderapura, mengepung istana dan mengarahkan Raja Khmer menghadap sendiri Maharaja Srivijaya yang sangat murka atas titah gopoh raja yang muda tersebut.

Kejutan ini dibuat tanpa sebarang pertumpahan darah, kerana Maharaja Srivijaya tidak memperkenankan rakyat Inderapura dihukum kerana kegopohan rajanya.

Selepas Raja Khmer diseret menghadap baginda Maharaja Srivijaya di hadapan kota Inderapura, baginda Maharaja bertanya;

“Apakah yang menyebabkan engkau sampai berangan-angan sesuatu di luar kemampuanmu dan tidak ada keuntungan untukmu sekiranya engkau berjaya, serta tidak ada suatu sebab pun yang memudahkan jalan untuk engkau mencapainya?”

Raja Khmer yang sudah terlewat untuk menyesali cabul mulutnya terus senyap membisu, tidak tahu apa yang mahu dijawabnya sendiri.

“Seandainya apa yang engkau angan-angankan untuk melihat kepalaku di atas dulang di hadapanmu itu adalah suatu maksud untuk menjarah negeri dan kerajaanku atau membuat kerosakan di sana, maka pastilah aku akan melakukan hal yang sama ke atasmu. Namun, nampaknya engkau memang berhasrat untuk membunuhku semata-mata, kerana itu aku juga akan melakukan hal itu kepadamu, kemudian aku akan pulang ke negeriku tanpa menyentuh sesuatu apa pun dari negerimu ini, sebagai suatu peringatan buat pemerintah selepasmu agar dia tidak melampaui had kemampuannya dan apa yang telah diberikan untuknya serta agar dia sentiasa dalam ketenteraman selama mana ia menghargainya.”

Kepala Raja Khmer itu kemudian dipenggal dan baginda menasihati menteri Inderapura untuk mencari pengganti yang lebih bijak dan tidak berperangai seperti raja muda tersebut. Baginda juga berterima kasih kerana menterinya sudah berusaha menasihati baginda rajanya sendiri dan amat rugi sekali kerana nasihatnya tidak pula didengari.

Maharaja Srivijaya itu kemudian pulang ke istananya sendiri, tanpa melakukan sekelumit kerosakan ke atas bumi Inderapura.

Baginda kemudiannya bersemayam di atas singgahsana yang terletak di atas tasik. Tasik tersebut penuh dengan bongkah-bongkah emas tanda kekayaan empayar Srivijaya, dengan di sebelahnya adalah dulang yang diletakkan kepala Raja Khmer itu tadi.

Baginda Maharaja bertitah menerangkan ke atas semua menteri dan penasihatnya apa dan mengapa baginda melakukan sedemikian.

Selesai bertitah baginda memerintahkan supaya kepala Raja Khmer itu dibersihkan, diwangi dan dihiasi kemudian diletakkan di dalam sebuah bekas untuk dihantar semula pulang ke Inderapura.

Bersamanya, baginda Maharaja menulis sepucuk surat dengan maksud;

“Bahawa apa yang menyebabkan beta mengambil tindakan sedemikian terhadap sahabatmu ini ialah sikap melampaunya terhadap kami, serta sebagai suatu bentuk pengajaran bagi orang seumpamanya. Sesungguhnya telah sampai kepada kami daripadanya apa yang hendak dilakukannya terhadap kami, maka inilah kami berpandangan untuk mengembalikan kepalanya kepadamu disebabkan tidak ada kebaikan untuk kami untuk menyimpannya dan tidak pula sebarang kemegahan atas kemenangan kami terhadapnya.”

Diriwayatkan juga di dalam kisah ini bahawa ia mejadikan Maharaja Srivijaya dan kerajaan Melayu Srivijaya dipandang tinggi oleh raja-raja lain dari kerajaan yang berjiran. Setelah kejadian itu, Raja Khmer lain selepasnya pada setiap pagi akan menghadap muka mereka ke arah Srivijaya atau Zabag ini tadi.

Mereka kemudiannya akan khusyuk dengan sujud kesyukuran bagi membesarkan Maharaja Srivijaya yang menghukum kegopohan raja mereka tanpa melakukan kerosakan ke atas kerajaan mereka. Ia pelajaran dan pengajaran yang sangat berguna buat mereka dan Inderapura, atau kini sebahagian dari Kemboja moden.

Itulah, kegopohan seorang raja akhirnya menghukum dirinya sendiri, malah hampir sahaja membinasakan kerajaan dan isi rakyatnya. Kerana pulut, santan binasa. Kerana mulut, badan binasa.


Pemberontakan Tani Yang Terkenal Di Terengganu

Ini adalah kisah penentangan rakyat di Hulu Terengganu yang tercetus akibat pertembungan antara nilai-nilai baru yang dibawa masuk oleh penjajah British dengan adat serta nilai-nilai tempatan yang telah sebati dalam kalangan masyarakat Terengganu. Kebangkitan ini adalah kemuncak kepada rasa ketidakpuasan hati rakyat Terengganu terhadap tindakan yang dilakukan oleh penjajah British dan perlaksanaan undang-undang baru terhadap rakyat. Penentangan ini dianggap antara kebangkitan yang diingati dalam sejarah Terengganu kerana ia telah dipimpin oleh ramai tokoh agama ketika itu, dan Kebangkitan 1928 ini telah diketuai oleh Haji Abdul Rahman Limbong, iaitu seorang ahli agama yang begitu dihormati dan disegani di Terengganu pada waktu itu. Artikel ini akan membawa kita kembali ke lebih 90 tahun yang lalu, dan mengenang semula perjuangan anak Terengganu dalam mempertahankan negeri mereka.

Pentadbiran Terengganu Sebelum Kedatangan
British

Sebelum berlakunya campur tangan pihak British terhadap kerajaan dan pentabiran Terengganu, kuasa tertinggi bagi negeri adalah Sultan, yang dibantu oleh Jemaah Menteri, para pembesar negeri serta Majlis Mesyuarat Negeri.

Ketika pemerintahan Sultan Zainal Abidin III, baginda telah dibantu oleh pembesar negeri. Ahli dalam Majlis Mesyuarat Negeri adalah tidak tetap, dan uniknya, persidangan lazimnya berlangsung pada waktu malam dan mesyuarat negeri ini akan dipengerusikan sendiri oleh Sultan. Secara keseluruhannya, pentadbiran negeri ini adalah berasaskan kepada ajaran agama Islam.

Corak pentadbiran negeri Terengganu pada
waktu itu adalah mementingkan kepentingan rakyat negeri. Kerajaan Terengganu
tidak mengambil hasil atau mengenakan cukai ke atas tanah negeri yang diduduki
atau diambil terus oleh rakyat Terengganu. Malah, kerajaan negeri juga tidak
mengenakan cukai terhadap hasil tanaman atau tanah hutan, dan cukai hanya akan
dikenakan apabila hasil tanaman tersebut dieksport. Para pembeli dan pemilik
tanah baru akan memiliki surat hakmilik yang telah mendapat perkenan Sultan dan
surat ini hanya sah apabila cap rasmi Sultan telah diturun di atasnya.

Kebanyakan penduduk Terengganu pada zaman itu bekerja sebagai petani dan mengusahakan pelbagai tanaman. Antaranya ialah tanaman padi sawah, tenggala dan huma. Namun, hasil tani padi ini kebiasaannya hanya mencukupi bagi menampung keperluan bagi keluarga petani sahaja dan kekurangan berasa dalam negeri ditangani dengan import beras dari Kelantan dan Siam. Bagi urusan perniagaan, istimewanya Terengganu kerana selain daripada menggunakan duit Negeri-Negeri Selat, negeri Terengganu juga menggunakan matawang sendiri yang dinamakan pitis. Pitis Terengganu ini diperbuat daripada campuran plumbum dan timah yang dipajakkan kepada masyarakat Cina tempatan.

Campur Tangan British di Terengganu

Meskipun British telah mencuba sedaya upaya untuk memperluaskan pengaruhnya terhadap Terengganu, namun Terengganu dengan tegas telah menolak semua perjanjian yang ditandatangi antara British dengan Siam yang mengakui bahawa negeri Terengganu berada di bawah naungan Siam. Malah, Sultan Zainal Abidin III juga telah menolak usul Frank Swettenham yang datang ke Terengganu bagi mendapatkan pengesahan bagi Perjanjian 1902. Ini menunjukkan bahawa Sultan Zainal Abidin III sedar bahawa negeri baginda ini adalah bebas dan tidak berada di bawah naungan kerajaan Siam.

Pada sekitar Julai 1909, rombongan yang
terdiri daripada W.L. Conlay (Penasihat British yang dilantik untuk berada di
Terengganu), J.S. Mason (Penasihat British Kelantan) dan Phya Rajvinichai
(wakil Siam untuk berunding dengan Terengganu) tiba di Terengganu bagi
menghadap Sultan Zainal Abidin III. Tujuan rombongan ini adalah untuk
menyerahkan surat yang menyatakan bahawa Kerajaan Siam telah menyerahkan
kedaulatan Terengganu kepada pihak British.

Sultan Zainal Abidin III telah naik murka dengan kandungan surat berkenaan dan menolak sebarang kehadiran wakil British ke Terengganu. Baginda menyatakan bahawa, meskipun Terengganu ada menghantar bunga emas kepada Siam, namun tidak ada seorang pun Residen Siam di Terengganu. Dan dengan itu jugalah, tiada sebarang alasan untuk baginda menerima kedatangan wakil British untuk menjadi Penasihat di Terengganu. Rombongan W.L. Conlay ini telah gagal untuk mendapatkan persetujuan dan pengiktirafan daripada Sultan Zainal Abidin III mengenai penyerahan kedaulatan Terengganu.

Selepas peristiwa ini, terdapat beberapa lagi siri perbincangan antara Sultan Zainal Abidin III dan W.L. Conlay berkaitan dengan perjanjian baharu dan syarat-syarat yang dikenakan ke atas British bagi Terengganu menerima kehadiran pegawai British dan kuasa yang akan mereka miliki. Terengganu akhirnya telah menandatangani perjanjian dengan pihak British pada April 1910, dan Terengganu menerima kehadiran Ejen British. Tugas Ejen British ini adalah seperti konsul, namun beliau tidak boleh melibatkan diri dalam hal pentadbiran negeri. Pada tahun 1911, bagi menunjukkan kedaulatan Terengganu, Sultan Zainal Abidin III telah mengisytiharkan Undang-Undang Tubuh Bagi Diri Kerajaan Terengganu yang menyatakan bahawa kuasa tertinggi dalam negeri adalah Sultan.

Walaupun telah berjaya menempatkan Ejen
British di Terengganu, namun pihak British masih tidak berpuas hati kerana
mereka tidak mempunyai kuasa dalam pentadbiran negeri. British telah menubuhkan
sebuah suruhanjaya untuk menyiasat perjalanan pentadbiran beberapa buah pejabat
di Terengganu. Tujuannya adalah untuk mencari kelemahan yang ada dalam
Terengganu dan menjadi senjata untuk mereka berkuasa dalam pentadbiran negeri.

Dalam satu insiden yang melibatkan kes rogol
di Terengganu, sebuah suruhanjaya penyiasat telah ditubuhkan bagi menyiasat
Pentadbiran Daerah Kemaman, Pentadbiran Penjara dan Kematian Orang-Orang Salah
Dalam Penjara serta Tindakan Polis dan Mahkamah Terengganu terhadap kes
tersebut. Suruhanjaya ini telah mendapat kebenaran Sultan Zainal Abidin III
untuk menjalankan siasatan.

Beberapa siri siasatan telah dijalankan di
pejabat-pejabat pentadbiran yang berkaitan dengan kes berkenaan. Dalam laporan
Suruhanjaya ini, mereka membuat beberapa kesimpulan penting. Antaranya ialah
pentadbiran dalam negeri Terengganu yang tidak cekap dan bidang tugas Ejen
British yang tidak mempunyai kuasa dalam pentadbiran negeri. Malah, Suruhanjaya
ini juga mengakui bahawa setiap nasihat yang diberikan oleh kerajaan British
melalui pegawaunya harus diikuti oleh kerajaan negeri Terengganu.

Pada November 1918, Sultan Zainal Abidin III
telah mangkat dan baginda telah digantikan oleh Tengku Muhammad dengan gelaran
Sultan Muhammad. Akhirnya pada Mei 1919, di bawah pemerintahan Sultan Muhammad
ini, Terengganu telah menandatangani perjanjian dengan pihak British dan
menerima kehadiran Penasihat British. Pihak kerajaan British berjaya campur
tangan dalam urusan pentadbiran negeri Terengganu dan Sultan terpaksa meminta
nasihat daripada Penasihat British dalam semua perkara, kecuali yang berkaitan
dengan adat Melayu dan agama Islam.

Dengan adanya campur tangan daripada pihak British dalam pentadbiran negeri ini, segala urusan pentadbiran negeri akan dikemukakan oleh Penasihat British dan Pesuruhjaya Tanah dan akan diajukan kepada Setiausaha Kerajaan untuk tindakan. Cadangan ini seterusnya akan dikemukakan oleh Setiausaha Kerajaan kepada Menteri Besar. Pihak British juga telah memperkenalkan banyak peraturan baru dalam pentadbiran negeri, yang akhirnya memulakan bibit-bibit penentangan daripada rakyat, terutamanya daripada penduduk Hulu Terengganu.

Kronologi Penentangan Rakyat

Terdapat tiga fasa peraturan baru yang telah diperkenalkan oleh British, iaitu Peraturan Baru pada sekitar tahun 1919 hingga 1922, Peraturan Baru pada tahun 1923 hingga 1925 dan Peraturan Baru pada tahun 1926 hingga 1928. Dalam Peraturan Baru yang diperkenalkan antara tahun 1919 hingga 1922, British telah memperkenalkan peraturan melarang penduduk Terengganu membuka tanah, menebas hutan dan mengambil kayu hutan tanpa surat kebenaran. Surat kebenaran ini boleh didapati secara percuma daripada pejabat kerajaan. Namun, ia sebenarnya menyusahkan dan menyukarkan penduduk kampung, terutamanya yang tinggal di kawasan terpencil. Malah, peraturan ini juga adalah bercanggah dengan peraturan Terengganu sebelumnya yang tidak menghalang penduduk untuk membuka tanah dan mengambil hasilnya.

Pada tahun 1921, pindaan terhadap peraturan
hasil tanah telah dilaksanakan. Peraturan ini yang dinamakan Peraturan Baru
Bagi Mengambil Hasil Tanah telah menyebabkan penduduk Telemong, Hulu Terengganu
tidak berpuas hati. Tengku Seri Utama Raja, iaitu saudara ipar kepada Sultan
Badrul Alam Shah telah terlibat dalam menggalakkan rakyat untuk bangkit
menentang peraturan baru ini.

Pada sekitar Jun 1924, Pesuruhjaya Tanah
telah membuat cadangan kepada Setiausaha Kerajaan untuk menarik balik Cop Kuasa
yang membenarkan seseorang untuk berkuasa ke atas sesuatu kawasan tanah yang
tertentu. Orang yang memiliki Cop Kuasa ini mempunyai kuasa untuk mengarahkan
sesiapa sahaja dari kalangan rakyat Terengganu untuk mengerjakan tanah itu.
Oleh itu, tindakan British ini telah menimbulkan rasa tidak puas hati dalam
kalangan mereka yang telah lama memegang Cop Kuasa tersebut dan mengurangkan
kuasa mereka.

Selain itu, Undang-Undang Penempatan turut
diperkenalkan. Undang-undang baru ini mewajibkan rakyat untuk membayar hasil
tanah, mengambil pas untuk menjalankan kerja membuka tanah baru, mengambil kayu
atau hasil hutan. Dalam hal ini, penduduk Telemong telah berdegil dan tidak
mematuhi peraturan baru yang telah ditetapkan. Kerajaan British kemudiannya
melantik seorang Penghulu di Sungai Telemong bagi menjaga keamanan dan
menangkap mereka yang melanggar undang-undang.

Penentangan 1922

Kerajaan British telah mengambil tindakan
terhadap sekumpulan penduduk Telemong yang telah menebang dan membersihkan
hutan tanpa surat kebenaran. Mereka telah dihadapkan ke Mahkamah dan
dibicarakan. Dalam insiden ini, Haji Abdul Rahman Limbong telah memohon
kebenaran daripada kerajaan untuk menjadi wakil bagi petani yang dituduh di
dalam perbicaraan tersebut.

Hakim yang membicarakan kes ini merupakan anak murid kepada Haji Abdul Rahman Limbong. Dalam perbicaraan ini, Haji Abdul Rahman Limbong telah berhujah dan menyatakan bahawa tanah itu adalah milik Allah dan pihak negeri tidak mempunyai hak untuk mengenakan cukai ke atasnya. Hakim meminta pihak Renjer/Pengawal Hutan untuk membuktikan bahawa tanah itu adalah milik negeri, namun ia tidak dapat membuktikannya. Akhirnya, perbicaraan ini telah memberi kemenangan buat Haji Abdul Rahman Limbong. British membuat permohonan untuk rayuan terhadap kes ini.

Penglibatan Haji Abdul Rahman Limbong sebagai
wakil petani dalam perbicaraan ini telah membimbangkan pihak British, kerana
sokongan kuat yang diberikan oleh para
penduduk. Pihak British mahu Haji Abdul Rahman Limbong untuk disiasat
sebelum perbicaraan berlangsung. Pada November 1922, seorang mata-mata telah
dihantar untuk menjemput beliau datang ke pejabat bagi menyiasat mereka yang
terlibat dalam perbicaraan. Namun, Haji Abdul Rahman Limbong menolak jemputan
ini.

Pegawai British yang datang ke rumahnya, A.
Cheers menyatakan bahawa jika beliau enggan, maka dia akan menangkap beliau.
Haji Abdul Rahman Limbong bangun bersilat dan menyebabkan A. Cheers semakin
marah dan cuba menangkapnya. Namun, tindakannya dihalang oleh Sub Inspektor
Sayyid Harun yang tidak ingin sebarang pertumpahan darah berlaku jika dia cuba
menangkapnya.

Setelah pelbagai cara gagal dilakukan bagi
mendakwa Haji Abdul Rahman Limbong, akhirnya British cuba untuk menyaman beliau
melalui Sheikhul Islam (Ketua Jabatan Agama). Haji Abdul Rahman Limbong hadir
dalam pertemuan tersebut, dan beliau menafikan tuduhan yang menyatakan bahawa
beliau mengarahkan penduduk untuk datang beramai-ramai bagi menghadiri
perbicaraan. Siasatan demi siasatan dilakukan, hinggalah ia ditangguhkan dan
Haji Abdul Rahman Limbong diberi amaran supaya menggunakan pengaruhnya untuk
menyekat orang ramai daripada hadir ke mahkamah untuk kes rayuan tersebut.

Bagi memenangi kes ini, British melakukan pelbagai cara. Antaranya ialah dengan menghalang Haji Abdul Rahman Limbong daripada menjadi wakil petani dalam perbicaraan itu. Syor untuk menarik balik Lesen Wakil yang diberi kepada beliau telah dibuat. Pada November 1922, Lesen Wakilnya telah dibatalkan dengan alasan tugas kerajaan adalah untuk mengelakkan kekacauan dalam kalangan penduduk, dan Haji Abdul Rahman Limbong tidak dibenarkan lagi menghadiri perbicaraan di mahkamah. Haji Abdul Rahman Limbong tidak membantah keputusan tersebut, dan menjelaskan bahawa penglibatannya adalah bagi membantu penduduk yang tertindas.

Penentangan 1925

Pada Mei 1925, berlaku suatu peristiwa di Telemong yang membabitkan penduduk kampung yang mana sekitar 300 hingga 500 orang penduduk keluar untuk membersihkan tanah Tengku Nik Maimunah. Beliau merupakan saudara kepada Sultan Sulaiman Badrul Alam Syah. Surat kerahan untuk sama-sama turun ini dinyatakan telah ditulis oleh Tengku Nik dan Haji Abdul Rahman Limbong. Namun sebenarnya surat ini telah ditulis dan diedarkan oleh Wok bin Mamat. Nama Haji Abdul Rahman Limbong telah digunakan bagi penduduk mematuhi arahan tersebut. Malah, ada seorang wakil daripada Haji Abdul Rahman Limbong yang turut serta dalam pembersihan ini untuk mengawal penduduk kampung.

Apa yang terjadi di Telemong ini sebenarnya bukanlah suatu pemberontakan, dan penduduk kampung yang keluar ketika itu hanyalah untuk membersihkan tanah tersebut yang akan digunakan untuk bercucuk tanam. Namun, ia dilihat seperti melawan pihak kerajaan kerana mereka membersihkan tanah tersebut tanpa kebenaran daripada pihak kerajaan.  Khabar angin mula tersebar yang menyatakan bahawa perhimpunan ini adalah permulaan kepada penentangan terhadap peraturan yang dikenakan oleh British.

Khabar angin akhirnya didengari oleh pihak British , dan Haji Abdul Rahman Limbong disyaki bertanggungjawab mengumpulkan penduduk tersebut. Setelah beberapa lama, Sultan Sulaiman Badrul Alam Shah telah mengeluarkan perintah agar penduduk yang berkumpul untuk bersurai. Arahan ini telah dipatuhi oleh mereka. Pihak British menyatakan bahawa tindakan yang dilakukan adalah salah dan Haji Abdul Rahman Limbong telah dilarang memanggil atau memerintahkan rakyat untuk melakukan sebarang kerja bagi Tengku Nik Maimunah kerana ia belum diputuskan menjadi hakmiliknya.

Penentangan Tani 1928

British terus menerus mencari jalan untuk menghalang sokongan penduduk kampung terhadap Haji Abdul Rahman. Dalalm satu perbicaraan pada sekitar Mac 1928, Haji Abdul Rahman Limbong didapati bersalah dalam memberi arahan kepada penduduk kampung untuk membersihkan tanah dan bercucuk tanam. Haji Abdul Rahman Limbong telah membayar kesemua denda yang dikenakan pada April 1928, dan 30 orang penduduk telah dilepaskan tanpa sebarang tindakan. Tindakannya ini telah menyelamatkan orang-orang kampung daripada dipenjarakan di Kuala Terengganu.

Satu kebangkitan besar akibat rasa
ketidakpuasan hati penduduk telah berlaku pada Mei 1928. Pada sekitar 20 April
1928, Pengawal Hutan yang ditemani Penolong Penghulu telah datang ke Kampung
Pasir Nyior untuk menyiasat penduduk kampung yang menebang hutan tanpa
kebenaran. Setibanya di rumah Penghulu Pasir Nyior, mereka mendapati bahawa
terdapat lebih 500 orang penduduk telah berkumpul yang lengkap bersenjata golok
panjang, keris dan lembing sambil menyebut perkataan sabil.

Hal ini telah disampaikan kepada Penasihat
British, dan pegawai Melayu telah diarahkan untuk menyelesaikannya. Penasihat British
menuduh dan mengesyaki bahawa tindakan ini diarahkan oleh Haji Abdul Rahman
Limbong dan Persatuan Sulit dalam masyarakat kampung. Namun, sebenarnya apa
yang berlaku, sokongan yang diberikan oleh penduduk kampung terhadap seruan
Haji Abdul Rahman Limbong adalah akibat rasa sakit hati dan marah mereka
terhadap apa yang dilakukan oleh pihak British.

Pada  21 April 1928, seorang mata-mata telah diperintahkan oleh seorang Sarjan untuk menghantar waran ke Kampung Kuala Menjing dan Penih. Mereka akhirnya bertemu dengan dua orang penduduk, iaitu Abdullah Jurukaka dan Lebai Hassan bin Mahmud di sebuah kawasan bangsal.

Kedua-dua mereka terus bangkit, naik marah apabila melihat kedatangan mata-mata tersebut, sambil mencabut pisau dan keris dan menerkam ke arahnya. Tidak lama kemudian, datang pula hampir 200 orang kampung berteriak dan melaung agar dibunuh semua orang yang menyebelahi pihak kafir, iaitu pihak British. Kedatangan mereka menyebabkan mata-mata tersebut bersama dua lagi orang bersamanya berundur dan meninggalkan tempat itu.

Siasatan demi siasatan dijalankan, dan Sultan Sulaiman Badrul Alam Shah telah memerintahkan Dato’ Lela dan Tengku Nara Wangsa ke Kuala Berang untuk menyiasat kumpulan gerakan di Kuala Berang ini. Apa yang menarik mengenai gerakan di Kuala Berang ini adalah dalam setiap kampung, terdapat ketua kumpulan mereka yang tersendiri. Antaranya ketua kumpulan tersebut ialah Penghulu Salleh bagi Kampung Pasir Nyior, Abdullah Jurukaka dan Lebai Hassan bin Mahmud bagi Kampung Kuala Menjing, Bilal Sulaiman bin Deraman bagi Kampung Hulu Penih, Mat Tuk Pitas bagi Kampung Chinting, Encik Deraman bin Haji Dayd bagi Kampung Dalam Sungai Berang, Penghulu Ali Bakar bagi Kampung Kuala Mia dan Haji Tahir Mat Din bagi Kampung Menerong hingga ke hulu.

Pada 4 Mei 1928, para ketua kumpulan ini, antaranya Penghulu Salleh, Mat Tuk Pitas, Abdullah Jurukaka dan Encik Deraman bin Haji Daud telah datang menemui Haji Abdul Rahman Limbong dan Sayyid Sagof bagi mendapatkan nasihat daripada mereka. Dalam pertemuan ini, kedua-dua mereka telah memberi jaminan kepada para ketua kumpulan gerakan untuk melindungi dan membantu penduduk kampung di Hulu Terengganu atas nama saudara sesama Islam. Namun, para penduduk kampung serta ketua tersebut diingatkan untuk tidak menggunakan nama Haji Abdul Rahman Limbong dengan sewenangnya dalam apa yang mereka jalankan.

Pada 6 Mei 1928, Sultan Sulaiman Badrul Alam
Shah telah berangkat hadir ke Kuala Berang bagi bertemu sendiri dengan para
penduduk di situ. Dianggarkan antara 2500 hingga 3000 orang penduduk telah
hadir dan membuat aduan mengenai masalah masing-masing. Ketua dalam setiap
kampung juga telah menceritakan kesukaran yang mereka hadapi dan mengakui
bahawa mereka sesekali tidak akan menderhaka terhadap Sultan dan kerajaan
negeri.

Kehadiran Sultan ini telah berjaya
menenangkan perasaan marah penduduk kampung buat sementara waktu terhadap
perlaksanaan peraturan baru oleh British. Namun, pihak pemungut hasil cukai terus
menjalankan tugas mereka dan mengeluarkan surat kebenaran kepada mana-mana
penduduk yang memohon untuk menebang hutan. Sekiranya ada yang tidak mematuhi,
maka mereka akan ditangkap oleh mata-mata di Kuala Berang dan dihukum.

Kemuncak kepada segala rasa marah dan tidak
puas hati ini berlaku pada 22 Mei 1928, yang diketuai oleh Haji Abdul Rahman
Limbong, dengan dibantu oleh ketua kumpulan bagi setiap kampung seperti
Abdullah Jurukaka, Penghulu Salleh Pasir Nyior, Lebai Hassan dan Lebai Deraman.
Mereka telah disokong oleh hampir 500 orang penduduk Kuala Berang. Kumpulan ini
telah bergerak ke Kuala Telemong untuk bergabung dengan kumpulan Haji Mat Zin
di Kampung Pelam. Seramai 25 orang pegawai polis telah diarahkan untuk bergerak
ke Kuala Telemong.

Berdasarkan maklumat rahsia yang diperoleh,
kumpulan perhimpunan ini akan disertai oleh penduduk hulu Kuala Berang, Dungun
dan Marang. Sebahagian mereka akan ke Kuala Berang, manakala sebahagian lagi
akan terus bergerak ke Kuala Terengganu. Dan mereka yang berada di Kuala Berang
dijangka berkumpul sehingga 2 Jun 1928 bagi menanti kedatangan Sayyid Sagof.
Malah, Penghulu Salleh juga telah menghantar surat kepada penduduk Dungun untuk
menanti arahan seterusnya sebelum berkumpul di Kuala Berang.

Rancangan ini telah bermula pada 21 Mei 1928, di mana penduduk hulu yang berkumpul telah bercadang untuk menyerang pejabat Kuala Berang. Berita ini telah diketahui oleh Sarjan dan beberapa pegawai lain di pejabat Kuala Berang. Pada malam itu, penduduk hulu yang berkumpul telah menyeberangi sungai untuk ke Kuala Berang dan keadaan mula menjadi kelam kabut bagi pegawai di situ. Kakitangan kerajaan yang bimbang telah menaiki motorbot dan berhanyut ke Kuala Terengganu. Ketika berhanyut inilah, penduduk kampung yang berkumpul telah melepaskan dua das tembakan.

Sementara itu, penduduk hulu yang berada berhampiran pejabat Kuala Berang mula melaungkan kalimah Lailahaillah dan mara mengepung pejabat berkenaan. Mereka telah menyerang kediaman Wan Mahmud (pegawai daerah) dan balai polis. Seorang ketua kumpulan, iaitu Penghulu Omar ingin membakar pejabat kerajaan, namun telah dihalang oleh seorang lagi ketua kumpulan yang lain. Bangunan kerajaan dan kediaman Wan Mahmud langsung tidak dirosakkan oleh penduduk kampung. Mereka turut mengambil senapang yang berada dalam balai polis dan sekotak peluru bagi melindungi diri mereka.

Pada 23 Mei, pihak polis telah mendirikan sebuah kem di Padang Kachong. Mereka menanti kehadiran kumpulan tersebut yang dijangka datang dari Kuala Berang. Kumpulan Telemong yang hanya membawa parang, pedang, keris dan badik terus merentasi dusun dan memasuki Padang Kachong. Mereka akhirnya diterjah oleh kumpulan kerajaan dan diberi amaran untuk berundur. Namun, kumpulan itu masih mara ke hadapan. Kemaraan penduduk ini adalah akibat tindakan kasar yang dilakukan oleh Sarjan Hassan ke atas mereka. Tembakan dilepaskan dan akhirnya Tok Janggut yang merupakan ketua salah satu kumpulan telah gugur ke bumi. Para penduduk yang lain, ada yang terus melarikan diri, manakala ada yang terus ditembak.

Dalam pertempuran berdarah ini, seramai 12
orang penduduk telah kehilangan nyawa mereka. Pasukan kerajaan telah pulang ke
Kuala Terengganu tanpa menghiraukan mayat yang berada di Padang Kachong.
Akhirnya, Dato’ Seri Amar Diraja telah memberi arahan untuk menguruskan
mayat-mayat tersebut. Para penduduk, yang turut dibantu oleh seorang Cina yang
dipanggil Baba oleh penduduk kampung telah sama-sama menguruskan dan
mengebumikan jenazah tersebut dalam satu lubang kubur.

Para ketua kumpulan telah ditangkap dan dibicarakan
pada 11 Jun 1928 di Istana Maziah. Antara yang dihukum ialah Muhammad Zain (15
tahun penjara), Ismail bin Saleh (10 tahun penjara), Abdullah Jurukaka (10
tahun penjara), Abu Bakar bin Abdul Rahman (10 tahun penjara), Haji Zakaria bin
Mat Hassan (7 tahun penjara) dan Penghulu Omar (6 tahun penjara). Haji Abdul
Rahman Limbong telah ditangkap di rumahnya di Kampung Beladau atas tuduhan
terlibat dengan pemberontakan ini. Beliau telah dibawa ke Istana Maziah dan
disoal siasat pada 28 Mei 1928. Haji Abdul Rahman Limbong akhirnya telah
dibuang negeri ke Mekah dengan elaun hidup sebanyak $30 setiap bulan.

Kesimpulan

Pemberontakan dan perjuangan para penduduk kampung ini adalah akibat rasa marah yang sudah cukup lama dipendam oleh mereka. Penindasan yang dilakukan melalui pungutan cukai dan banyak lagi peraturan lain telah menimbulkan bibit-bibit penentangan terhadap British. Berdasarkan rasa yakin mereka terhadap ketua dan agama Islam, perjuangan ini didasari atas niat untuk melindungi kepentingan rakyat dan adat istiadat Melayu. Meskipun pemberontakan ini hanya bermula dengan protes masyarakat kampung, namun dengan kepercayaan, disiplin dan semangat persaudaraan sesama Islam telah menjadikan mereka sebuah pergerakan yang kuat dan fokus kepada tujuan mereka.

Perjuangan para ahli agama dan rakyat dalam
memerdekakan negeri serta negara ini haruslah terus dikenang dan diambil
iktibar oleh seluruh anak bangsa. Semoga perjuangan mereka terus membangkitkan
semangat untuk kita melindungi negara, bangsa dan agama kita.

RUJUKAN:

Abdul Qayyum, M. S.,
& Mohd Roslan, M. (2011). Haji Abdul Rahman Limbong dan Kebangkitan Rakyat
di Terengganu 1928. Prosiding Nadwah Ulama Nusantara (NUN) IV: Ulama Pemacu
Transformasi Negara, (November), 25–26.

Abdullah Zakaria Ghazali.
(2000). Kebangkitan Terengganu: Gerakan Menentang British 1922- 1928.
Kuala Terengganu: Jawatankuasa Koleksi Terengganu, Perbadanan Perpustakaan Awam
Terengganu.

Berhanundin, A.,
Kamaruzzaman, Y., Mansoureh, E., & Ruzaini, S. (2015). Haji Abdul Rahman
Limbong (1868-1928) Fighter Against The Colonialist. Mediterranean Journal
of Social Sciences, 6(6), 281–289.

Mohd Roslan, M. N.,
Mohamad Fauzi, Z., & Noorzahidah, M. Z. (2011). Keterlibatan Ulama ’ dalam
Perjuangan Kemerdekaan di Terengganu. Prosiding Nadwah Ulama Nusantara (NUN)
IV: Ulama Pemacu Transformasi Negara, (November), 25–26.


Sainis Jumpa Tumbuhan Yang Boleh Hidup Di Tanah Bulan

Selepas berjaya sampai ke bulan, manusia pastinya teringin untuk menjelajah angkasa lepas. Filem-filem fiksyen seperti Interstellar dan The Martian merupakan manifestasi impian berkenaan. Impian itu semakin hampir jadi realiti selepas biji benih yang disemai dalam tanah bulan tumbuh buat kali pertama – satu perkara yang mengejutkan saintis yang terlibat dalam eksperimen berkenaan.

Sebelum eksperimen dijalankan, sepasukan saintis dari Institut Makanan dan Sains Pertanian, Universiti Florida tidak meletakkan sebarang harapan sama ada ia menjadi atau tidak. Tetapi jika berjaya, para saintis berharap ia dapat digunakan untuk penghasilan makanan oleh generasi penjelajah bulan seterusnya.

Bagi menguji teori ini, sejenis bunga bernama thale cress ditanam dalam sampel-sampel tanah bulan yang diambil dari ekspedisi Apollo 11, 12 dan 17. Sebagai perbandingan, satu thale cress ditanam dengan tanah yang menyerupai ciri tanah bulan.

Dan hasilnya, ia bercambah dalam sampel tanah bulan sebenar. Tetapi para saintis perasan disebabkan ciri tanah bulan yang berbeza dengan tanah bumi termasuk kasar mengakibatkan biji benih bercambah lebih perlahan berbanding biji benih yang ditanam dalam sampel tanah bulan palsu. Ini mengakibatkan pertumbuhan benih thale cress pada sampel tanah tersebut terbantut.

Perkara ini terjadi kepada sampel tanah yang lebih lama terdedah kepada radiasi kosmik dan angin solar di bulan. Lebih lama pendedahan kepada dua elemen berkenaan, pertumbuhan thale cress juga terjejas teruk.

Pemerhatian saintis juga mendapati sampel tanah yang diambil dari kawasan Sea of Tranquility sebagai sampel paling kurang sesuai untuk tumbuhan bercambah. Ini kerana kawasan tersebut terdedah kepada radiasi kosmik dan angin solar beberapa bilion lebih lama berbanding sampel-sampel tanah lain.

Di sebalik semua ini, ia masih membuktikan bahawa mengusahakan tanaman di bulan bukan sesuatu yang mustahil. Bagi meningkatkan peluang tanaman berjaya di bulan, saintis perlu menilai kaedah penanaman yang paling sesuai dan bagaimana mengurangkan kesan reaksi ekstrem yang dialami tumbuhan.

Antara solusi yang dicadangkan ialah memilih kawasan geologi bulan yang lebih muda. Ini termasuk memilih kawasan laluan lava sebagai tapak semaian. Selain itu, persekitaran kawasan semaian boleh saja diubahsuai seperti mengubah komposisi nutrien tanah atau menentukan pencahayaan tiruan yang sesuai untuk tanaman.

Tetapi untuk menjayakan eksperimen ini bukan sesuatu yang mudah. Ini kerana terdapat 842 paun sampel tanah bulan yang diambil dari enam ekspedisi Apollo. Selepas dibawa pulang ke bumi, semua sampel ini disimpan oleh Agensi Pentadbiran Aeronautik dan Angkasa Lepas (NASA) Amerika Syarikat.

Namun begitu, ia mula menjadi realiti selepas NASA bersetuju membenarkan saintis menggunakan sampel tanah bulan dalam simpanan mereka. Sebanyak 12 gram tanah diserahkan kepada para saintis eksperimen di Florida pada awal tahun lepas sebelum penanaman dibuat empat bulan kemudian.

Bagi NASA, perkembangan eksperimen ini dilihat batu asas terbaik untuk merencana misi kembali ke bulan dan seterusnya penjelajahan ke planet lain seperti Marikh. NASA berharap dapat membawa manusia kembali ke bulan buat kali pertama sejak 1972 dengan sasaran direalisasikan pada 2025.

Bagaimanapun, tahun sasaran misi dijangka sukar dicapai lebih-lebih lagi selepas NASA bergelut menyelesaikan isu pra-pelancaran mereka sejak beberapa bulan sebelumnya. Sekiranya isu ini gagal diselesaikan segera, NASA bakal berdepan risiko dipintas China dan Rusia selepas kedua-dua negara mengumumkan misi bulan mereka awal tahun ini.

Para saintis yang terlibat dalam eksperimen ini berharap dapat mengulangi kitaran penanaman dengan tanah bulan akhir tahun ini. Mereka akan menanam lebih banyak thale cress sebelum beralih kepada tumbuhan-tumbuhan lain.

RUJUKAN

Associated Press. (2022, 12 Mei). ‘Holy cow’: scientists successfully grow plants in moon soil for the first time.

BBC News. (2022, 14 Mei). Moon soil used to grow plants for first time in breakthrough test.

Salisbury, J. (2022, 14 Mei). Scientists grow plants in moon soil for the first time in long-awaited NASA study. London Evening Standard.

Torchinsky, R. (2022, 14 Mei). Scientists successfully grow plants in soil from the moon. NPR.


Individu Pertama Yang Menulis Riwayat Hidup P. Ramlee

Terdapat lebih daripada 10 buah buku yang menceritakan tentang keperibadian tokoh filem Melayu yang agung, Allahyarham Tan Sri P. Ramlee diterbitkan. Terbaru, pihak Matin Energy Sdn. Bhd. telah menerbitkan sebuah buku karangan Allahyarham Datuk Aziz Sattar tentang pengalaman peribadinya bersama P. Ramlee yang berjudul “P. Ramlee Di Mana Kan Kucari Ganti”.

Tujuan asal Abdullah Hussain menulis kisah P. Ramlee adalah untuk dimuatkan di dalam majalah Bintang yang dipimpin oleh P. Ramlee. Majalah Bintang diterbitkan secara bulanan dan setiap kisah yang ditulis akan bersambung dari satu bulan ke bulan yang seterusnya. Tulisan Abdullah Hussain yang pertama mengenai kisah hidup P. Ramlee telah disiarkan dalam majalah Bintang bilangan ke-7 yang diterbitkan pada 15 Jun 1953.

Kebiasaannya, selepas Abdullah Hussain menulis artikel tentang karier dan kehidupan peribadi P. Ramlee, beliau akan meminta pengesahan kisah itu terlebih dahulu dengan sahabatnya itu. Setelah P. Ramlee menyemak setiap artikel itu dan mengesahkannya, barulah Abdullah Hussain akan meletakkan artikel tersebut di dalam majalah Bintang. Dalam erti kata yang lain, setiap apa yang ditulis oleh Abdullah Hussain itu adalah fakta yang tepat dan kisah yang sebenarnya berlaku pada P. Ramlee.

Ketika ditanya bagaimanakah beliau mula tergerak untuk menulis tentang P. Ramlee, Abdullah Hussain berkata bahawa beliau telah diminta oleh rakan-rakannya untuk menulis serba sedikit tentang P. Ramlee. Pada waktu itu nama P. Ramlee sebagai seniman sedang berada di puncak dan ramai peminat ingin mengetahui kisah di belakang tabir bintang pujaan mereka.

Pada mulanya Abdullah Hussain agak keberatan untuk menerima tugas tersebut kerana beliau merasa agak lucu dan kekok untuk menemubual P. Ramlee, bertanyakan itu dan ini untuk menjadi bahan tulisannya kerana mereka berdua setiap hari bertemu serta bergurau. Abdullah Hussain tetap menjalankan tugasnya walaupun sesi soal jawabnya dengan P. Ramlee seringkali diakhiri dengan cerita lain kerana P. Ramlee selalu bercerita tentang hal-hal yang tidak ada kaitan dengan hidupnya.

Pada tahun 1958, Abdullah Hussain telah diambil bekerja sebagai pengurus syarikat Penerbitan P. Ramlee yang menerbitkan majalah Gelanggang Filem. Sebelum itu, jawatan tersebut dipegang oleh Rahman B (Rawan Hiba) namun beliau meletakkan jawatan setelah beberapa bulan di sana.

Abdullah Hussain bertugas dengan Penerbitan P. Ramlee selama dua tahun sebelum meletakkan jawatan kerana mendapat tawaran bekerja di Oxford University Press di Kuala Lumpur. Dengan rasa berat hati P. Ramlee terpaksa merestui pemergian sahabatnya itu. Satu majlis perpisahan telah diadakan sebelum Abdullah Hussain berangkat ke Kuala Lumpur. Beliau meletakkan jawatan sebagai pengurus di Penerbitan P. Ramlee secara rasmi pada 31 Disember 1960.

Pada tahun 1965, pihak Penerbitan Angkatan Baru telah menerbitkan sebuah buku biografi P. Ramlee bertajuk “Gagak Di-Rimba” karya Abdullah Hussain. Gagak Di-Rimba adalah himpunan artikel yang ditulis oleh beliau semasa bertugas di majalah Bintang dahulu. Buku Gagak Di-Rimba itu kemudiannya dikemaskini dan diterbitkan semula oleh Penerbit Utusan Melayu pada 1973 dengan judul “Kisah Hidup Seniman Agung P. Ramlee”.

Terima kasih Sasterawan Negara Datuk Abdullah Hussain di atas sumbanganmu!

Sumber:


Rantai Besi Gergasi Konstantinopel: Pertahanan Laut Yang Ampuh

Bagi mana-mana bandar besar yang penting, baik di zaman silam mahupun moden, titik pertahanan merupakan perkara yang amat dititikberatkan. Hal ini tidak terkecuali bagi kota Konstantinople (kini Istanbul) yang merupakan salah sebuah kota teragung dunia yang sejak sekian lama berperanan sebagai pusat tamadun barat.

Konstantinopel memegang kedudukan sebagai ibu kota empayar selama hampir enam belas abad lamanya dan sepanjang tempoh tersebut, ia menjadi panggung bagi pelbagai peristiwa agung yang berlaku dalam sejarah manusia.

Akan tetapi, bagaimana kota yang sebegini penting mampu menggagahi zaman tanpa pernah tumbang? Rahsianya terletak pada kedudukan strategik yang dimiliki oleh Konstantinpel itu sendiri, di mana satu-satunya ruang yang boleh dimanfaatkan oleh musuh hanyalah sempadan laut sahaja.

Walau bagaimanapun, titik lemah ini diatasi oleh Konstantinopel dengan meletakkan rantai besi gergasi di Tanduk Emas bagi tujuan menghalang kemasukan kapal-kapal musuh. Rantai besi gergasi yang menjadi tajuk perkongsian kali ini berhasil melindungi Konstantinopel dari pencerobohan demi pencerobohan oleh pihak luar, sehinggalah pada akhirnya ia tumbang jua di tangan Uthmaniyah pada tahun 1453 M.

TANDUK EMAS KONSTANTINOPEL: KELEBIHAN DAN KEKURANGAN

Pertempuran laut dan teknologi ketenteraan laut sejak sekian lama menyaksikan berlakunya pembaharuan demi pembaharuan dalam aspek persenjataan mahupun strategi. Dalam dunia klasik, kewujudan armada yang ampuh kebiasaannya memberikan kelebihan yang penting buat sesebuah empayar.

Hal ini kerana ia membolehkan sesebuah kota atau empayar itu melakukan kepungan dan sekatan dari laut, di samping melakukan s3r4ngan-s3r4ngan berjarak jauh. Bagi Konstantinopel, s3r4ngan sedemikian boleh menghadirkan mimpi ngeri buat pemerintah mahupun warga kotanya lantaran ia berada hampir dengan Tanduk Emas.

Tandun Emas, atau masyarakat Yunani memanggilnya sebagai Chrysokeras, merupakan sebuah muara yang mempertemukan antara Selat Bosforus dan Laut  Marmara. Ia berukuran 7.5 km (4.66 batu) panjang, dan 750 meter (2,460 kaki) lebar di titiknya yang paling lebar. Kedalaman maksimumnya pula adalah 35 meter (115 kaki). Tanduk Emas membentuk sebuah pelabuhan dan penampan semula jadi yang banyak berjasa dalam mempertahankan kota Konstantinopel dari s3r4ngan-s3r4ngan musuh.

Tanduk Emas sememangnya kaya dengan sejarah bahkan sejak sebelum kemunculan Byzantium dan Konstantinopel lagi. Kajian arkeologi menunjukkan bahawa Tanduk Emas sudah pun menjadi laluan perairan yang sibuk seawal tahun 6700 SM, di mana banyak petempatan purba ditemui di sekitarnya. Bagaimanapun, ia hanya mengalami perkembangan pesat sekitar kurun ke-7 SM.

Pada tahun 2008, sewaktu kerja-kerja pembinaan terowong Marmary dan stesen bawah tanah Yenikapi sedang dijalankan, ahli-ahli arkeologi menjumpai sebuah petempatan dan tapak perkuburan Neolitik yang menganjakkan lagi usia kota itu hingga ke tahun 6500 SM. Namun sekali lagi, Tanduk Emas hanya mengecapi kedudukan sebagai laluan perairan yang pesat pada kurun ke-7 SM. Sebahagian sejarahwan berpendapat ‘Emas’ pada nama Tanduk Emas itu merujuk kepada kekayaan melimpah-ruah yang ia curahkan buat kota-kota di kawasan sekitar sebagai hasil kedudukannya yang strategik.

RANTAI BESI GERGASI KONSTANTINOPEL

Walau bagaimanapun, sebagaimana yang diperlihatkan oleh sejarah, Tanduk Emas bukan hanya digunakan untuk tujuan perdagangan. Akan tetapi, ia juga merupakan titik lemah Konstantinopel yang sentiasa terdedah kepada ancaman musuh. Andai ia tidak ditangani, perairan tersebut dengan mudah akan dapat dikuasai oleh armada musuh sekaligus meny3r4ng bahagian belakang kota yang terdedah.

Untuk menghalang keadaan ini berlaku, Byzantine mengamalkan satu kaedah pertahanan dengan meletakkan rantai besi gergasi di laluan masuk ke Tanduk Emas bagi menghalang kemasukan kapal-kapal musuh. Rantai ini boleh digulung dan ditegangkan pada masa-masa tertentu. Ia direntangkan dari Menara Eugenius hingga ke Menara Besar (Megalos Pyrgos) yang terletak di seberang.

Pada waktu itu, pembuatan rantai yang sedemikian besar dan kukuh dianggap sebagai satu pekerjaan yang mencabar dan pencapaian kejuruteraan yang ulung. Rantai besi gergasi Konstantinopel diperbuat daripada ratusan mata rantai besi. Jika ia direnggangkan sepenuhnya, rantau tersebut boleh mencapai ukuran panjang 750 meter (0.46 batu).

Sehingga kini, berlaku perdebatan hangat dalam membicarakan berat dan ukuran sebenar setiap mata rantai. Sebahagian rantai besi yang terselamat mempunyai mata-mata rantai yang beratnya mencecah antara 12 hingga 15 kg (26-33 paun). Setiap satunya berukuran 50 cm (20 inci) panjang dan 5 cm (2 inci) tebal.

Memerincikan tentang rantai besi gergasi ini, George Sphrantzes, seorang sejarahwan Byzantine yang menyaksikan peristiwa Kejatuhan Konstantinopel mencatatkan, “… rantai tersebut sangat berat… maharaja memerintahkan agar rantai besi gergasi itu diletakkan di pintu masuk pelabuhan.”

Sambil itu, ada juga sumber lain yang mendakwa setiap mata rantai yang membentuk rantai besi tersebut berukuran 1 meter (3.2 kaki) panjang. Walaupun umum berpandangan bahawa berat sebenar setiap mata rantai itu adalah lebih setengah tan (kira-kira 1102 paun), ia masih belum dibuktikan.

Semasa rantai besi tersebut tidak digunakan, ia digulung sehingga membentuk 9 lengkung katenari. Katenari adalah lengkungan yang terbentuk akibat berat rantai itu sendiri. Lendutan-lendutan tersebut terhasil daripada kehadiran 10 titik yang menyokong rantai besi tersebut: dua di menara (Menara Eugenius dan) Menara Besar, dan lapan yang lain di ponton-ponton berbentuk pyramid yang terletak di sepanjang Tanjung Emas.

Ponton-ponton tersebut diperbuat daripada batang pokok yang diikat menggunakan plat-plat besi. Tapak setiap ponton ini berukuran 20 x 15 meter (65 x 49 kaki). Di kedua-dua buah menara itu pula, rantai besi gergasi ini dikendalikan menerusi sebuah sistem roda dan takal yang kompleks.

ARMADA UMAYYAH CUBA MELEPASI HALANGAN RANTAI BESI KONSTANTINOPEL

Berkurun-kurun sebelum berlakunya peristiwa Kejatuhan Konstantinopel, rantai besi gergasi ini terbukti sebagai antara elemen pertahanan terpenting di Mediterranean. Pada tempoh 717 dan 718 Masehi, tentera Arab-Muslim dari Kekhalifahan Umayyah melancarkan s3r4ngan ke atas Konstantinopel.

Armada yang besar ini sememangnya memberikan ancaman terhadap kedudukan Byzantine yang ketika itu diperintah oleh Maharaja Leo III. Bagaimanapun, beliau mempunyai helah yang tersendiri bagi mengalahkan armada tersebut dan tentunya, rantai besi Konstantinopel memainkan peranan yang cukup penting dalam perancangannya tersebut.

Sekitar tanggal 3 September 717 M, armada Arab memasuki serokan (inlet) Tanduk Emas tanpa menerima sebarang penentangan memandangkan rantai besi gergasi Konstantinopel ketika itu telah pun digulung sesuai dengan muslihat Leo III.

Sebaik sahaja mereka memasuki radius pertahanan kota, tiupan angin dan arus air menarik kapal-kapal Umayyah menghampiri tembok kota. Pada saat-saat itulah Leo memerintahkan supaya rantai besi dinaikkan dan s3r4ngan Api Yunani dilancarkan.

Akibat dis3r4ng secara mengejut tanpa dapat melarikan diri, pasukan tentera Arab tidak lagi mempunyai pilihan. Ramai dalam kalangan mereka terbakar dek Api Yunani dan ada pula yang lemas di Tanduk Emas bersama kapal-kapal yang tenggelam. Sementara itu, kapal-kapal yang terselamat dari jilatan Api Yunani pula cuba untuk mengundurkan diri. Namun, rantai besi gergasi menghalang pergerakan mereka sekaligus meninggalkan kapal-kapal itu dengan hanya satu pilihan; iaitu dimamah lautan api.

Bagi peminat sastera fantasi moden, mereka tentunya akan menyedari persamaan antara peristiwa bersejarah ini dengan novel-novel masyhur, A Song of Ice and Fire. Sememangnya, pengarang karya tersebut, George R.R. Martin, mengambil inspirasi daripada pertahanan kota Konstantinopel dalam menghasilkan babak pertempuran fiksyen beliau, ‘Pertempuran Teluk Blackwater’.

Dalam babak tersebut, King Stannis Baratheon menghantar seluruh armadanya memasuki serokan sempit Teluk Blackwater. Namun sebaik sahaja ia berada hampir dengan tembok kota, armada tersebut dimusnahkan oleh senjata pembakar sama seperti Api Yunani. Mengikuti skrip yang sama, armada yang sedang dijilat api itu juga tidak dapat berundur dek dihalang oleh rantai besi gergasi yang dicipta khusus oleh Tyrion Lannister.

MELEPASI RANTAI BESI GERGASI KONSTANTINOPEL

Bagi musuh-musuh Empayar Byzantine, rantai besi gergasi Konstantinopel merupakan antara halangan utama bagi mereka. Sejarah menyaksikan betapa rantai besi ini berkali-kali menggagalkan cubaan demi cubaan yang dilakukan oleh pelbagai pihak dalam menakluki Konstantinopel. Bagaimanapun, berlaku juga keadaan di mana rantai besi ini seolah-olah tiada fungsi.

Sekitar tahun 940an, Igor dari Kievan Rus melancarkan s3r4ngan besar-besaran ke atas Konstantinopel. Dalam s3r4ngan tersebut, beliau menumpahkan sepenuh kekuatan pada armada p3r4ngnya dan sememangnya, warga Rus berdarah Viking unggul sebagai pahlawan-pahlawan laut yang handal. Apa yang menarik dalam kempen ini, Igor tidak membawa armadanya mengharungi lautan dan bertembung dengan halangan rantai besi gergasi. Sebaliknya, beliau memindahkan kapal-kapal p3r4ngnya melalui jalan darat.

Memindahkan kapal dengan cara sebegini (disebut sebagai portaging) merupakan taktikal p3r4ng yang lazim digunakan oleh Rus; di mana mereka akan menarik kapal-kapal p3r4ng di atas batang-batang pokok yang disusun di atas daratan.

Taktikal ini bertujuan menghindari laluan-laluan laut yang berbahaya atau bagi melakukan s3r4ngan ke atas musuh secara mengejut. Dalam kempen kali ini, taktikal tersebut berjaya memberikan kelebihan yang besar buat Igor apabila beliau berjaya menghindari rintangan rantai besi gergasi Konstantinopel.

Namun malangnya, Igor tidak berjaya menakluki Konstantinopel. Armadanya yang besar itu kalah teruk di tangan kapal-kapal kecil milik Byzantine yang sengaja dibakar lalu menghentam pihak musuh tepat di bahagian paling sempit di Tanduk Emas. Sejak mengalami kekalahan pahit tersebut, Igor tidak pernah lagi bangkit.

Sementara itu, sewaktu penaklukan Konstantinopel oleh Uthmaniyah pada tahun 1453 M, rantai gergasi sempat memainkan peranan yang penting di mana ia dengan jayanya menyekat kemaraan armada p3r4ng Uthmaniyah yang dihantar oleh Sultan Mehmet II. Hentaman demi hentaman yang cuba dilakukan oleh kapal-kapal Turki itu tidak mampu mengapa-apakan rantai tersebut.

Sebaliknya, mereka pula yang menjadi mangsa bedilan pasukan pertahanan Konstantinopel yang dilancarkan dari tiga arah. Setelah berkali-kali cubaan untuk melepasi sekatan rantai itu gagal, Sultan Mehmet II mengambil pendekatan lain di mana pada tempoh antara 21 dan 22 April 1453 M, tujuh puluh buah kapal p3r4ng Uthmaniyah dipindahkan melalui jalan darat sekaligus melepasi sekatan rantai besi Konstantinopel. Taktikal ini memberi impak yang besar sehingga mengakibatkan kota agung itu tumbang jua pada tanggal 29 Mei 1453 M.

KONSTANTINOPEL – KEJATUHAN BAGI BARAT, PEMBUKAAN BAGI TIMUR

Konstantinopel dianggap sebagai permata bagi Tamadun Barat dan sejak sekian lama, ia merupakan antara kota teragung di dunia, justeru mempertahankannya bukanlah suatu kerja yang mudah.

Barisan panglima dan juruteranya perlu sentiasa mengerah tenaga dan memerah idea baru bagi melindunginya, dan sebagai hasil, lahirlah rantai besi gergasi Konstantinopel yang merentangi Tanduk Emas sebagai sebuah elemen pertahanan ampuh yang gagah mengharungi s3r4ngan demi s3r4ngan merentas kurun.

Namun, rantai besi gergasi ini masih belum memadai tatkala Konstantinopel dihadapkan dengan gempuran Uthmaniyah yang datang dari segenap arah sederap kudrah.

TERJEMAHAN:

Aleksa Vuckovic. (26 September 2020). Great Chain of the Golden Horn: Constantinople’s Impenetrable Barrier. Ancient Origins. https://www.ancient-origins.net/ancient-places-asia/constantinoples-great-chain-0014317

Kalau anda berminat membaca sejarah berkaitan dengan Uthmaniyyah, kami nak cadangkan anda membeli buku terbaru keluaran kami iaitu Uthmaniyyah Di Hujung Jari yang diterbitkan bersama dengan kombo Soviet Di Hujung Jari. Beli kombo di sini (<–klik untuk membeli) dapat harga pos percuma!


Cara AS Roma Mencari Kanak-Kanak Hilang

Kelab bola sepak seperti mana-mana firma-firma perniagaan yang lain turut mempunyai tanggungjawab sosial korporat (CSR) mereka. Ada yang mengadakan kerjasama dengan badan kebajikan dalam bentuk penajaan atau projek komuniti. Ada pula yang mempunyai sayap kebajikan masing-masing yang banyak menyumbang kepada komuniti setempat. Tetapi di Itali atau lebih tepat AS Roma, mereka menggunakan peluang menunjukkan pemain terbaru mereka dengan menggabungkan pengumuman itu dengan iklan kanak-kanak yang hilang di Eropah.

Mungkin ada yang menganggap idea ini tidak masuk akal atau tidak sensitif kepada keluarga mangsa yang hilang. Tetapi ia sebenarnya menawarkan dua kelebihan unik untuk kelab-kelab bola sepak. Apabila kelab mengumumkan pemain baru mereka di laman media sosial, ia akan menghasilkan detik tular sekaligus peluang terbaik untuk menyampaikan mesej kepada peminat-peminat di luar sana. Dan dengan merekrut pemain dari negara-negara tertentu, mereka mempunyai penonton khusus dengan minat yang lebih tinggi.

Contohnya bila Roma merekrut pemain pertahanan Manchester United, Chris Smalling secara pinjaman semusim, mereka tahu ia akan menarik minat ramai penyokong dari United Kingdom. Justeru, video pengumuman akan disisipkan dengan mesej kanak-kanak yang hilang dari Britain. Perkara sama turut diaplikasikan kepada pemain yang ditandatangani dari liga negara-negara tertentu. Contohnya, dalam kes Davide Zappacosta dipinjam secara semusim oleh Giallorossi. Tidak lama selepas gambar seorang kanak-kanak yang hilang di London ditampilkan dalam video pengumuman penyertaan Zappacosta, kanak-kanak tersebut berjaya ditemui oleh pihak berkuasa.

Sejak kempen tersebut dilaksanakan, lima kanak-kanak yang hilang dari pelbagai negara berjaya ditemui semula. Bagi Smalling yang kini menjadi tonggak penting pertahanan La Lupa, ini merupakan satu berita baik kepada keluarga mangsa. Beliau menulis dalam catatan Twitternya, “Sebagai seorang ayah, ini membuatkan saya rasa gembira apabila gambar kanak-kanak perempuan yang dilampirkan dalam video pengumuman perpindahan saya berjaya disatukan semula dengan keluarganya. Kami berharap dapat membantu lebih ramai kanak-kanak disatukan semula dengan keluarga mereka.”

Tetapi dalam saat kita bergembira kanak-kanak yang hilang ini ditemui semula, hak perundangan iaitu hak untuk dilupakan juga berkuatkuasa. Bila kanak-kanak ini ditemui, Roma perlu memadamkan imej kanak-kanak berkenaan dan mengedit semula video pengumuman perpindahan yang dilampirkan tanpa memaparkan imej kanak-kanak yang hilang yang ditemui semula. Ini untuk memastikan kanak-kanak ini dapat menjalani kehidupan normal tanpa berhadapan stigma pernah hilang satu masa dahulu.

Jadi bagaimana idea pelik tetapi menarik ini timbul? Menurut ketua strategi Roma, Paul Rogers, idea ini timbul selepas beliau obses dengan kisah kumpulan rock Soul Asylum di mana klip video lagu mereka termasuk Runaway Train menyiarkan gambar kanak-kanak yang hilang. Tambah Rogers, dengan saiz penyokong yang ramai di laman media sosial dan musim perpindahan musim panas, beliau melihat Giallorossi mempunyai peluang untuk melakukan sesuatu yang bermakna. Rogers menambah, “Bola sepak di sosial media boleh saja menjadi toksik ada ketikanya dan kami fikir kami boleh melakukan sesuatu yang berlawanan dengan semua itu dan boleh diterima oleh semua lapisan peminat.”

Apabila kempen ini dilancarkan pada musim panas 2019, 72 video mereka menampilkan 109 kes kanak-kanak yang hilang merentasi 12 buah negara. Sejak itu, lima kanak-kanak yang hilang berjaya ditemui semula dan disatukan semula dengan keluarga mereka. Lima kanak-kanak ini terdiri daripada dua kanak-kanak Kenya, dua remaja perempuan dari London dan seorang budak lelaki dari Belgium. Rogers mengakui semasa membentangkan ideanya kepada Pusat Kanak-Kanak Hilang dan Dieksploitasi Kebangsaan yang berpangkalan di Amerika Syarikat, beliau merasa bimbang sama ada pusat berkenaan akan menerima idea itu atau tidak. Tetapi selepas menunjukkan contoh video yang dibuat dan pengikut laman media sosial Roma seramai 16 juta orang, mereka merasa takjub dengan idea itu.

Rogers masih ingat dalam pertemuan itu, pusat itu memberitahu kebanyakan jenama terkenal jika boleh mahu menjauhkan diri mereka daripada semua ini. Ini kerana isu kanak-kanak hilang merupakan sesuatu yang sensitif dan logiknya, mana-mana jenama sudah pasti tidak mahu berada dalam situasi rumit. Beliau menambah, “Kami memberitahu mereka kami mahu membantu 100%. Kami merasakan walaupun tiada kanak-kanak dapat ditemui, kami masih membangkitkan kesedaran berkenaan kes-kes ini, isu kehilangan kanak-kanak dan apa yang dilakukan organisasi seperti mereka.”

Tetapi jika ada kelab yang mengikut jejak langkah La Magica, pertama, mereka harus mempunyai bilangan pengikut laman media sosial yang ramai. Kedua, pengaruh mereka mestilah melangkaui sempadan negara mereka seperti yang dimiliki kelab-kelab besar seperti United, Manchester City, Barcelona, Real Madrid dan Paris Saint Germain. Tetapi selepas melihat kempen ini menarik penglibatan ramai peminat, Rogers percaya ia akan mendorong lebih banyak kelab melibatkan diri untuk kempen sama untuk Hari Kanak-Kanak Hilang Antarabangsa yang diadakan setiap tahun pada setiap 25 Mei.

Tambah Rogers, “Saya tidak akan memberitahu kelab-kelab lain apa yang mereka patut lakukan atau tidak lakukan dan kebanyakan mereka melakukan banyak perkara baik kepada komuniti mereka tetapi jika mereka melakukannya, ia merupakan satu perkara terhebat dan memberi mesej baik kepada semua pihak. Saya tidaklah naif untuk mengatakan Roma boleh mengubah dunia secara sendiri tetapi saya percaya secara kolektif, kelab-kelab bola sepak boleh mengubah dunia secara bersama.”

RUJUKAN:

Magowan, Alistair. (2019). AS Roma: Why did Italian club decide to announce signings alongside missing children?. BBC Sport. https://www.bbc.com/sport/football/49892443


Keunikan Karakter The Riddler Dalam Karya Batman

Peminat Batman tentunya tidak akan asing dengan watak Edward Nygma atau The Riddler. Terdapat pelbagai versi di sebalik watak The Riddler. Untuk siri Gotham yang sedang dimainkan di siaran Fox, kita belajar bahawa Edward Nygma ialah seorang pakar forensik yang bekerja untuk Gotham City Police Department (GCPD). Edward Nygma digambarkan dalam siri Gotham sebagai seorang yang pakar forensik yangh sering dibuli oleh rakan sekerjanya kerana sikap nerdnya dan kegilaannya pada permainan teka-teki.

Dalam siri ini, Edward Nygma dicatatkan telah jatuh cinta kepada seorang gadis nerd, tetapi comel yang bernama Kristen Kringle yang bekerja di unit rekod di GCPD. Tetapi malangnya gadis yang menjadi pujaan hati Edward Nygma ini juga turut menjadi rebutan anggota polis lain. Malangnya anggota polis yang meminati Kristen juga seorang pembuli dan Edward Nygma terpaksa bersaing dengan pembuli-pembulinya demi mendapatkan jiwa gadis yang dicintainya.

Dipendekkan cerita, Kristen Kringle memilih anggota polis ini berbanding Edward Nygma. Namun, pada awalnya Edward Nygma menerima apa yang berlaku dengan hati terbuka sehinggalah dia mendapat tahu bahawa Kristin Kringle sering menjadi mangsa panas baran teman lelakinya. Edward Nygma yang mahu menyelamatkan belahan jiwanyta telah bersemuka secara serampang dua mata dengan anggota polis itu. Kononnya dia mahu memberi amaran terhadap teman lelaki belahan jiwanya, tetapi sebaliknya pula berlaku apabila berlaku kemalangan dan dia terbunuh lelaki tersebut.

Sebaik sahaja kemalangan itu berlaku, ianya sekaligus telah membangkitkan satu lagi personaliti yang mendiami diri Edward Nygma. Untuk rekod, personaliti yang lain ini sebenarnya wujud sejak Edward Nygma menjadi mangsa rakan sekerjanya. Tetapi Edward Nygma begitu gigih melawan kewujudan personaliti untuk mengambil alih dirinya sehinggalah kejadian kemalangan dimana dia terbunuh teman lelaki Kristen. Detik itu ialah permulaan kepada Edward Nygma mula jatuh ke dalam kegelapan. Dipendekkan cerita lagi, Edward Nygma telah berjaya mencuri hati Kristen Kringle yang terharu dengan usaha tanpa henti Edward cuba untuk memenangi hatinya.

Namun sekali lagi kemalangan berlaku apabila Edward mahu membuat pengakuan bahawa dialah dalang disebalik kehilangan bekas teman lelaki Kristen Kringle yang sebelum ini. Kemalangan itu kemudiannya membawa kepada pembunuhan Kristen Kringle. Detik itu kemudiannya menjadi detik dimana Edward sendiri mengabadikan dirinya kepada personaliti jahat yang mendiami dirinya.

Dari sudut sains, kita membicarakan masalah yang berlaku pada Edward Nygma ini dalam kategori penyakit mental yang dipanggil sebagai Split Personality dalam kategori Dissociative Identity Disorder. Penyakit ini mempunyai pelbagai faktoir dan salah satu daripadanya ialah deraan mental yang berlaku. Kita sedia maklum bahawa dilemma Edward Nygma yang lurus bendul sering menjadi mangsa buliaan daripada rakan sekerjanya.

Tekanan demi tekanan yang dialami oleh Edward Nygma ini kemudiannya telah mewujudkan sebuah lagi personaliti dalam dirinya. Biasanya personaliti-personaliti lain yang wujud dalam diri seseorang yang mengalami penyakit mental ini adalah bertujuan untuk mengisi kekosongan yang tidak mungkin dapat diisi oleh personaliti normal dan biasa si pesakit. Dalam siri Gotham, personaliti jahat yang hidup dalam diri Edward Nygma memang jauh lebih sempurna daripada personaliti lurus bendul dan cuai Edward Nygman yang asal. Tetapi disebalik kesempurnaan itu, ada kekejaman yang tersembunyi yang langsung tidak dapat dibayang dek akal.

Biasanya dalam penyakit mental Split Personality ini, perubahan personaliti dalam diri seorang pesakit dipanggil sebagai switching. Proses pertukaran ini boleh berlaku dalam jangka masa seperti minit hingga ke jam bergantung pada keadaan pesakit. Dengan menggunakan hipnosis, terapist boleh berkomunikasi dengan personaliti-personaliti mendiami jiwa pesakit untuk menjalankan siasatan mengenai kejadian trauma yang dialami pesakit yang menyumbang kepada wujudnya personaliti yang berbeza.

Dalam komik pula, The Riddler sering digambarkan sebagai seorang psychopath yang saya kira mempunyai gejala Narsisisme yang sangat tinggi. Narcisism ialah gelaran untuk penyakit mental yang dikaitkan dengan Narcissus, watak dalam mitologi Yunani yang mengisahkan tentang seorang lelaki yang terlihat bayangan dirinya di atas air dalam perigi, lalu jatuh cinta pada bayangannya itu. Dalam erti kata lain, Narsisisme ialah penyakit adalah perasaan cinta terhadap diri sendiri yang berlebihan. Pakar psikologi berpendapat bahawa sikap Narsisisme ini memang wujud dalam setiap diri manusia. Ianya membantu manusia, tetapi kalau dalam kadar berlebihan. Maka kita akan menerima kajian kes seperti The Riddler.

Edward Nygma dalam komik seringkali melihat dirinya sebagai seorang entiti yang jauh lebih bijak dan tinggi daripada seluruh bangsa manusia. Edward Nygma seringkali dalam obsesi untuk membuktikan perasaan bangga dirinya – bahawa dirinya jauh lebih bijak daripada kebanyakan manusia – dengan mencipta teka-teki yang berkaitan dengan jenayah yang dibuatnya. Setiap kali Edward Nygma membuat jenayah, maka dia akan meninggalkan klu kepada para pengejarnya tetapi klu-klu itu bersifat teka-teki.

Edward Nygma atau The Riddler berbeza dengan kebanyakan watak supervillain dalam siri Batman yang lain. Kalau watak jahat melakukan kejahatan dan kenayah, mesti bermotifkan seperti dendam, idealogi, dan sebagainya. Tetapi tidak The Riddler. Dia melakukan jenayah hanya kerana mahu menyuap egonya. Demi memastikan egonya sebagai manusia yang sangat bijak terus disuap, maka dia kekal melakukan jenayah dan jenayah. Tetapi kenapa dia tidak pernah berhenti? Jawapannya satu sahaja.

Sebab buat pertama kalinya, selepas sekian lamanya, dia menemui lawannya yang setanding iaitu Batman. Egonya dan penyakit narcissisme yang melibatkan perasaan sayang dan kagum yang berlebihan pada dirinya mula terasa goyah. Jadi, egonya tidak boleh tercalar. Satu-satunya cara untuk dapatkan balik perasaan sebagai manusia paling bijak ialah dia harus mengalahkan Batman dalam pertempuran minda antara mereka! Maka bermulalah obsesi yang tidak terkawal Riddler ke atas Batman. Jenayah demi jenayah yang dibuatnya adalah semata-mata untuk mengatasi Batman, yang sering dilabelkan sebagai detektif terhebat yang pernah lahir di dunia.

Di sinilah keunikan watak The Riddler, yang seringkali digambarkan berbeza dengan versinya yang tersendiri. Dalam karya Gotham, saya hanya mampu mengulas tentang personality disoder yang melanda watak Edward Nygma kerana siri tersebut belum habis dan watak The Riddler dalam proses perkembangan kepada Edward Nygma yang kita lihat dalam komik yang seperti mana saya katakan di atas, watak seorang lelaki psychopath narcisist yang obses membuktikan dialah lelaki terbijak di dunia dengan menewaskan Batman.